text:
Ezekyeri Ezekiel
Chapter 46
1 Bw'ati bw'ayogera Mukama Katonda nti Omulyango ogw'oluggya olw'omunda ogutunuulira obuvanjuba banaaguggalirangawo ennaku omukaaga ezikolerwamu omulimu; naye ku lunaku olwa ssabbiiti banaaguggulangawo, ne ku lunaku olw'omwezi ogwakaboneka banaaguggulangawo.
2 Era omulangira anaayingiranga ng'afuluma mu kkubo ery'ekisasi eky'omulyango ogw'ebweru, n'ayimirira awali omufuubeeto ogw'omulyango, ne bakabona bategekenga ekikye ekiweebwayo ekyokebwa n'ebibye ebiweebwayo olw'emirembe, n'asinziza awayingirirwa ow'omulyango; kale n'afuluma: naye omulyango tebaguggalangawo okutuusa akawungeezi.
3 N'abantu ab'omu nsi basinzizenga ku luggi olw'omulyango ogwo mu maaso ga Mukama ku ssabbiiti ne ku myezi egyakaboneka.
4 N'ekiweebwayo ekyokebwa omulangira ky'anaawangayo eri Mukama kinaabanga ku lunaku olwa ssabbiiti abaana b'endiga mukaaga abataliiko bulema n'endiga ennume eteriiko bulema;
5 n'ekiweebwayo eky'obutta kinaabanga efa ku ndiga ennume, n'ekiweebwayo eky'obutta ku baana b'endiga nga bw'anaayinzanga okuwa, na buli efa yini ya mafuta.
6 Ne ku lunaku olw'omwezi ogwakaboneka kinaabanga ente envubuka eteriiko bulema; n'abaana b'endiga mukaaga n'endiga ennume; zinaabanga ezitaliiko bulema:
7 era ategekenga ekiweebwayo eky'obutta, efa ku nte, ne efa ku ndiga ennume, ne ku baana b'endiga nga bw'anaayinzanga, na buli efa yini ya mafuta.
8 Era omulangira bw'anaayingiranga, anaalingiranga ng'afuluma mu kkubo ery'ekisasi eky'omulyango, era anaavangamu ng'afuluma mu kkubo omwo.
9 Naye abantu ab'omu nsi bwe banajjanga mu maaso ga Mukama mu mbaga ezaalagirwa, oyo anaayingiranga ng'afuluma mu kkubo ery'omulyango ogw'obukiika obwa kkono okusinza anaavangamu ng'afuluma mu kkubo ery'omulyango ogw'obukiika obwa ddyo; n'oyo anaayingiranga ng'afuluma mu kkubo ery'omulyango ogw'obukiika obwa ddyo anaavangamu ng'afuluma mu kkubo ery'omulyango ogw'obukiika obwa kkono: taddirangayo mu kkubo ery'omulyango mwe yayingirira, naye avengamu nga yeesimbye mu maaso ge.
10 N'omulangira, bwe banaayingirangamu, anaagenderanga wakati mu bo; era bwe banaavangamu, banaaviirangamu wamu.
11 Ne mu mbaga ne ku nnaku enkulu ekiweebwayo eky'obutta kinaabanga efa ku nte ne efa ku ndiga ennume ne ku b'endiga nga bw'anaayinzanga okuwa, na buli efa yini ya mafuta.
12 Era omulangira bw'anaategekanga ekyo ky'anaawangayo ku bubwe, ekiweebwayo ekyokebwa oba ebiweebwayo olw'emirembe okuba ekiweebwayo ku bubwe eri Mukama, banaamuggulirangawo omulyango ogutunuulira obuvanjuba, era anaategekanga ekikye ekiweebwayo ekyokebwa n'ebibye by'awaayo ku bubwe nga bw'akola ku lunaku olwa ssabbiiti: kale afulumenga; awo ng'amaze okufuluma, banaggalangawo omulyango.
13 Era otegekanga omwana gw'endiga ogwakamala omwaka gumu ogutaliiko bulema okuba ekiweebwayo ekyokebwa eri Mukama buli lunaku: buli nkya ogutegekanga.
14 Era otegekanga wamu nagwo ekiweebwayo eky’obutta buli enkya, ekitundu eky’ekkumi ekya efa n’ekitundu eky’okusatu ekya yini ey’amafuta, okunnyikiza obutta obulungi; ekiweebwayo eky'obutta eri Mukama eky'olutata olw'ekiragiro ekitaliggwaawo.
15 Bwe batyo bwe baba bategekanga omwana gw'endiga n'ekiweebwayo eky'obutta n'amafuta; buli nkya okuba ekiweebwayo ekyokebwa eky'olutata.
16 Bw'ati bw'ayogera Mukama Katonda nti Omulangira bw'anaawanga ekirabo mutabani we yenna, nga bwe busika bwe, buliba bwa batabani be; butaka bwabwe olw'obusika.
17 Naye bw'anaawanga ku busika bwe omuddu we yenna ekirabo, kiriba kikye okutuuka ku mwaka ogw'eddembe; ne kiryoka kidda eri omulangira; naye obusika bwe, obwo buliba bwa batabani be.
18 Era nate omulangira tatwalanga ku busika obw'abantu okubagoba mu butaka bwabwe; anaawanga batabani be obusika ng'abuggya ku butaka bwe ye: abantu bange, balemenga okusaasaana buli muntu okuva ku butaka bwe.
19 Awo n'ampisa awayingirirwa ku mabbali g'omulyango n'anyingiza mu nju entukuvu eza bakabona ezaatunuulira obukiika obwa kkono era, laba, waaliwo ekifo ku luuyi olw'ennyuma ebugwanjuba.
20 N'aŋŋamba nti Kino kye kifo bakabona we banaafumbiranga ekiweebwayo olw'omusango n'ekiweebwayo olw'ekibi, we banaayokeranga ekiweebwayo eky'obutta; baleme okubifulumya mu luggya olw'ebweru okutukuza abantu.
21 Awo n'anfulumya mu luggya olw'ebweru, n'ampisa ku nsonda ennya ez'oluggya era, laba, mu buli nsonda ey'oluggya nga mulimu oluggya.
22 Mu nsonda ennya ez'oluggya mwalimu empya ezaakomerwa, obuwanvu bwazo emikono amakumi ana n'obugazi amakumi asatu: ezo ennya ezaali mu nsonda zaali za kigera kimu.
23 Era waaliwo olubu oluzimbibwa olwetoolodde mu zo okuzeetooloola ezo ennya, era lwakolebwa nga lulimu ebifo eby'okuufumbiramu wansi w'embu enjuyi zonna.
24 Awo n'aŋŋamba nti Zino ze nnyumba ez'okufumbirangamu, abaweereza ab'ennyumba we banaafumbiranga ssaddaaka ey'abantu.


c: text/html

text:
Bya GERALD KASOZI
Abantu nga bakakkalabya egyabwe mu kabuga k’e Lutoboka mu ssaza ly’e Ssese.
LEERO Ssaabasajja Ronald Muwenda Mutebi II lw’alambula essaze lye ery’e Ssese era Abasese bali mu keetalo ka kumwaniriza ku lunaku lwa Bulungibwansi mu Buganda.
Kyokka Ssaabasajja w’agendedde e Ssese, ng’eriyo enkaayana z’ettaka walkati w’abatuuze ne bamusigansimbi abaagala okulibagobako bongere okusimbako ebinazi. Ettaka lino erya Kabaka gavumenti yalyezza n’erigabira bamusigansimbi balimeko ebinazi.
Toyinza kwogera ku bizinga by’e Ssese n’olekayo akabuga k’e Lutoboka akaakula engeri nga siiti!
Eno bamalaaya abaliyo bavuluuja era bw’otuukayo oyinza okulowooza nti e Kampala baabagobayo. Mu byobugagga byayo ge mafuta era bw’oyita mu kabuga kano, osanga bagalejjesa mu bidomola ng’abatunda butto. Era e Lutoboka we wali ekkubo eriggya abavubi bonna ku bizinga by’e Ssese.
Ekitebe kya disitulikiti y’e Kalangala.
Akabuga kano kasangibwa mu ssaza lya Ssaabasajja ery’e Ssese erikulemberwa musajja wa Kabaka Kweba. Lutoboka y’enkondo emirimu gyonna ku bizinga kwe gyesigamye era kwe gitandikira. Lutoboka kigambo kya Lusese ekitegeeza okukulikayo.
Ggwe ali e Kampala ng’oyagala okugenda e Ssese, linnya takisi ezigenda e Ntebe - Kitoolo. Bw’ova mu takisi, linnya pikipiki ezikutwala ku mwalo e Nakiwogo. Wano osobola okukozesa emmeeri eyitibwa MV Kalangala n’osasula 10,000/- oba 15,000/-. Kyokka waliwo n’amaato agasasuza 5000/- ne 8000/-. Olugendo luno ku mazzi lwa ssaawa ssatu.
Ssese akolebwa ebizinga ebisoba mu 105. Omuntu bw’awulira ekizinga Ssese alowooza nti abaayo bonna bavubi kyokka si bwe kiri. Abasese era balimi era obulimi butwala ebitundu 40 ku 100 ku mirimu egikolebwayo.
Balima emmere yonna okuggyako amatooke ge basuubula e Mbarara.
BIZINENSI
Okusuubula amafuta kufuna kiralu kubanga oluusi emmeeri tekola olw’obutaba na mafuta. Gano bagalejjesa bulejjesa era teriiyo ssundiro lyago. Bagasuubulira mu bidomola ne bagaguza abagaagala era abamu bagatembeeya nga ngoye!
Balimi ba binazi n’emmere. Olwokuba ebinazi birina akatale mu kkampuni ya BIDCO ebigula, Abasese babirima mu bungi.
Embuga ya Kweba e Ssese.
Okutunda n’okusuubula ebyennyanja. Ekyennyanja kitandikira ku 3000/-. Abakyala abamu bakola gwa kukalirira byennyanja era bagufunamu.
Okusuubula emmere.
Okusuubula n’okutunda mukene. Kkiro ya mukene egula 2000/-oba 2,400/-.
ENTAMBULA
Enguudo zaabwe ezimu nnungi naye endala zeetaaga kulongoosa. Okuva e Nakiwogo bakozesa mmeeri n’amaato ate ku kizinga ne bakozesa pikipiki, takisi n’obugaali.
EBYOKWERINDA
Balina poliisi era obumenyi bw’amateeka si bungi. Wadde bamalaaya abaliyo bangi, tebalina bulabe bwonna. Mpozzi okulwana mu bavubi kungi nga n’oluusi battingana. Obubbi butono.
EBYENJIGIRIZA
Eriyo amasomero ga siniya 4 omuli Kibanga SSS, Bumanje SSS n’amalala. Aga pulayimale kuliko Bulamba P/S, Kibanga P/S ne Kyamuswa.
EBYOBULAMU
Balina amalwaliro okuli Kalangala Health Centre, Bulamba Health Centre III n’amalala nga mangi ku go ga gavumenti.
Kyokka balina obuzibu bw’okuzimba kaabuyonjo empangaazi kubanga toyinza kusima kukka wansi nnyo olw’amazzi okubeera okumpi.
Ekirala, abavubi bamansa obubi olw’obutaba na ssente zikola kaabuyonjo. Tebalina bipipa musuulwa kasasiro.

robotstxt: allowed

filter: keep


text:
1 Bassekabaka 1 Kings
Chapter 2
1 Awo ennaku za Dawudi ne ziba nga zinaatera okutuuka afe; n'akuutira Sulemaani mutabani we ng'ayogera nti
2 Nze ŋŋenda bonna ab'omu nsi gye bagenda: kale beera n’amaanyi weerage obusajja;
3 era okwatanga Mukama Katonda wo bye yakukuutira, okutambuliranga mu makubo ge; okukwatanga amateeka ge, n'ebiragiro bye, n'ebyo bye yategeeza, ng'ebyo bwe biri ebyawandiiltibwa mu mateeka ga Musa, olyoke olabenga omukisa mu byonna by'okola, na buli gy'onookyukiranga:
4 Mukama anyweze ekigambo kye kye yayogera ku nze nti Abaana bo bwe baneegenderezanga ekkubo lyabwe, okutambuliranga mu maaso gange mu mazima n'omutima gwabwe gwonna n'emmeeme yaabwe yonna, tewaakubulenga (bw'atyo bwe yayogera) omusajja ku ntebe ya Isiraeri.
5 Nate omanyi n'ekyo Yowaabu mutabani wa Zeruyiya kye yankola, kye yakola abakulu ababiri ab'eggye lya Isiraeri, Abuneeri mutabani wa Neeri ne Amasa mutabani wa Yeseri, be yatta n'ayiwa omusaayi ogw'omu ntalo mu mirembe, n'asiiga omusaayi ogw'omu ntalo ku lukoba lwe lwe yali yeesibye mu kiwato ne mu ngatto ze ezaali mu bigere bye.
6 Kale mukole ng'amagezi go bwe gali, so toganyanga mutwe gwe oguliko envi kukka emagombe mirembe.
7 Naye okolanga bulungi batabani ba Baluzirayi Omugireyaadi, era babenga ku abo abanaalyanga ku mmeeza yo: kubanga bajja gye ndi bwe batyo bwe nnadduka Abusaalomu muganda wo.
8 Era, laba, waliwo naawe Simeeyi mutabani wa Gera Omubenyamini ow'e Bakulimu, eyankolimira ekikolimo ekizibu ku lunaku kwe nnagendera e Makanayimu: naye n'aserengeta okunsisinkana ku Yoludaani ne mmulayirira Mukama nga njogera nti Sijja kukutta na kitala.
9 Kale nno tomuyitanga ataliiko musango, kubanga oli musajja wa magezi; era olimanya ebikugwanira okumukola, n'omutwe gwe oguliko envi oligussa emagombe n'omusaayi.
10 Awo Dawudi ne yeebakira wamu ne bajjajjaabe, ne bamuziika mu kibuga kya Dawudi.
11 N'ennaku Dawudi ze yafugira Isiraeri zaali emyaka amakumi ana: yafugira emyaka musanvu e Kebbulooni, n'afugira emyaka amakumi asatu mu esatu e Yerusaalemi.
12 Awo Sulemaani n'atuula ku ntebe ya Dawudi kitaawe; obwakabaka bwe ne bunywezebwa nnyo.
13 Awo Adoniya mutabani wa Kaggisi n'ajja eri Basuseba nnyina Sulemaani. N'ayogera nti Ojja mirembe? N'ayogera nti Mirembe.
14 Nate n'ayogera nti Ndiko kye njagala okukubuulira: N'ayogera nti Mbuulira.
15 N'ayogera nti Omanyi ng'obwakabaka bwali bwange, Isiraeri yenna ne bakaliriza amaaso gaabwe ku nze nze mbulye: naye obwakabaka bukyuse ne bufuuka bwa muganda wange: kubanga bwali bubwe okuva eri Mukama.
16 Kale nno nkusaba ekigambo kimu, tonnyima. N'amugamba nti Yogera.
17 N'ayogera nti Nkwegayiridde; gamba Sulemaani kabaka, (kubanga taakumme,) ampe Abisaagi Omusunammu mmufumbirwe.
18 Awo Basuseba n'ayogera nti Kale; naakwogererayo eri kabaka.
19 Basuseba kyeyava agenda eri kabaka Sulemaani, okwogererayo Adoniya. Kabaka n'agolokoka okumusisinkana, n'amuvuunamira, n'atuula ku ntebe ye, n'ateesesaawo nnyina entebe; n'atuula ku mukono gwe ogwa ddyo.
20 Awo n'ayogera nti Nkusaba ekigambo kimu ekitono; tonnyima. Kabaka n'amugamba nti Saba, mmange; kubanga siikumme.
21 N'ayogera nti Abisaagi Omusunammu aweebwe Adoniya muganda wo okumufumbirwa.
22 Kabaka Sulemaani n'addamu n'agamba nnyina nti Era kiki ekikusabya Abisaagi Omusunammu olwa Adoniya? musabire n'obwakabaka; kubanga ye muganda wange omukulu; sabira ye ne Abiyasaali kabona ne Yowaabu mutabani wa Zeruyiya.
23 Awo kabaka Sulemaani n'alayira Mukama nti Katonda ankole bw'atyo n'okukirawo, oba nga Adoniya tayogedde kigambo ekyo kya kumussa.
24 Kale nno nga Mukama bw'ali omulamu, annywezezza n'antuuza ku ntebe ya Dawudi kitange, era ampadde ennyumba, nga bwe yasuubiza, mazima Adoniya anattibwa leero.
25 Awo kabaka Sulemaani n'atuma mu mukono gwa Benaya mutabani wa Yekoyaada; n'amugwako n'okufa n'afa.
26 Kabaka n'agamba Abiyasaali kabona nti Genda e Anasosi mu byalo byo ggwe; kubanga osaanidde okufa: naye siikutte mu biro bino, kubanga wasitulanga essanduuko ya Mukama Katonda mu maaso ga Dawudi kitange, era kubanga wabonyaabonyezebwa mu byonna ebyabonyabonya kitange.
27 Awo Sulemaani n'agoba Abiyasaali obutaba kabona eri Mukama; atuukirize ekigambo kya Mukama, kye yayogera ku nnyumba ya Eri mu Siiro.
28 Ebigambo ebyo ne bituuka eri Yowaabu: kubanga Yowaabu yali akyuse okugoberera Adoniya, newakubadde nga teyagoberera Abusaalomu. Yowaabu n'addukira mu Weema ya Mukama, n'akwata ku mayembe g'ekyoto.
29 Ne babuulira kabaka Sulemaani nti Yowaabu addukidde mu Weema ya Mukama, era laba, ali ku kyoto. Awo Sulemaani n'atuma Benaya mutabani wa Yekoyaada ng'ayogera nti Genda omugweko.
30 Benaya n'atuuka ku Weema ya Mukama, n'amugamba nti Kabaka bw'ayogera bw'ati nti Fuluma. N'ayogera nti Nedda; naye naafiira wano. Benaya n'addiza kabaka ebigambo ng'ayogera nti Bw'atyo bw'ayogedde Yowaabu, era bw'anzizeemu bw'atyo.
31 Awo kabaka n'amugamba nti Kola nga bw'ayogedde, omugweko omuziike; oggyewo omusaayi, Yowaabu gwe yayiwa awatali nsonga, ku nze ne ku nnyumba ya kitange.
32 Era Mukama alizza omusaayi gwe ku mutwe gwe ye, kubanga yagwa ku basajja babiri abaamusinga obutuukirivu n'obulungi, n'abatta n'ekitala, kitange Dawudi n'atakimanya, Abuneeri mutabani wa Neeri, omukulu w'eggye lya Isiraeri, ne Amasa mutabani wa Yeseri, omukulu w'eggye lya Yuda.
33 Bwe gutyo omusaayi gwabwe gulidda ku mutwe gwa Yowaabu ne ku mutwe gw'ezzadde lye ennaku zonna: naye eri Dawudi n'eri ezzadde lye n'eri ennyumba ye n'eri entebe ye, eribaayo emirembe ennaku zonna okuva eri Mukama.
34 Awo Benaya mutabani wa Yekoyaada n'ayambuka n'amugwako n'amutta; ne bamuziika mu nnyumba ye ye mu ddungu.
35 Awo kabaka n'assaawo Benaya mutabani wa Yekoyaada okuba omukulu w'eggye mu kifo kye: kabaka n'assaawo Zadooki kabona mu kifo kya Abiyasaali.
36 Kabaka n'atuma n'ayita Simeeyi n'amugamba nti Weezimbire ennyumba mu Yerusaalemi, obeere omwo, so tovangayo okugenda yonna yonna.
37 Kubanga ku lunaku kw'oliviirayo n'osomoka akagga Kiduloni, tegeerera ddala nga tolirema kufa: omusaayi gwo guliba ku mutwe gwo ggwe.
38 Simeeyi n'agamba kabaka nti Ekigambo ekyo kirungi: nga mukama wange kabaka bw'ayogedde, bw'atyo omuddu wo bw'alikola. Simeeyi n'amala ennaku nnyingi mu Yerusaalemi.
39 Awo olwatuuka emyaka esatu bwe gyaggwaako, abaddu ababiri aba Simeeyi ne badduka ne bajja eri Akisi mutabani wa Maaka kabaka w'e Gaasi. Ne babuulira Simeeyi nti Laba, abaddu bo bali e Gaasi.
40 Simeeyi n'agolokoka n'ateeka amatandiiko ku ndogoyi ye n'agenda e Gaasi eri Akisi okunoonya abaddu be: Simeeyi n'agenda n'akima abaddu be e Gaasi.
41 Ne babuulira Sulemaani nga Simeeyi yagenda e Gaasi okuva e Yerusaalemi era ng'akomyewo.
42 Kabaka n'atuma n'ayita Simeeyi n'amugamba nti Saakulayiza Mukama ne nkutegeereza ddala nga njogera nti Tegeerera ddala nga ku lunaku kw'oliviirayo n'otambula okugenda yonna yonna, tolirema kufa? n'oŋŋamba nti Ekigambo kye mpulidde kirungi.
43 Kale kiki ekikulobedde okwekuuma ekirayiro kya Mukama n'ekiragiro kye nnakulagira?
44 Era kabaka n'agamba Simeeyi nti Omanyi obubi bwonna omutima gwo bwe gutegeera, bwe wakola Dawudi kitange: Mukama kyaliva azza obubi bwo ku mutwe gwo ggwe.
45 Naye kabaka Sulemaani aliweebwa omukisa, n'entebe ya Dawudi erinywezebwa mu maaso ga Mukama ennaku zonna.
46 Awo kabaka n'alagira Benaya mutabani wa Yekoyaada; n'afuluma n'amugwako n'okufa n'afa. Obwakabaka ne bunywezebwa mu mukono gwa Sulemaani.


text:
Zabbuli Psalms
Chapter 15
1 Mukama, anaatuulanga mu weema yo ye ani? Anaabeeranga ku lusozi lwo olutukuvu ye ani?
2 Oyo atambulira mu bugolokofu, era akola obutuukirivu, Era ayogera eby'amazima mu mutima gwe.
3 Atawaayiriza n'olulimi lwe, So mukwano gwe tamukola bubi, So takkiriza kibi ku muliraanwa we.
4 Amaaso ge ganyooma omubi; Naye abatya Mukama abassaamu ekitiibwa. Bw'alayira ne bw'afiirwa takyuka.
5 Atawolera bintu bye magoba. So taweebwa mpeera ku atalina musango. Oyo akola ebyo taasagaasaganenga emirembe gyonna.


text:
Olubereberye - Genesis
Essuula 16
1 Salaayi, mukazi wa Ibulaamu, n'atamuzaalira baana: era yalina omuzaana, Omumisiri, erinnya lye Agali.
2 Salaayi n'agamba Ibulaamu nti Laba nno, Mukama anziyizza okuzaalanga; nkwegayiridde, yingira eri omuzaana wange, mpozzi ndifuna abaana mu ye. Ibulaamu n'awulira eddoboozi lya Salaayi.
3 Salaayi, mukazi wa Ibulaamu, n'atwala Agali, Omumisiri, muzaana we, Ibulaamu bwe yali yaakamaze emyaka ekkumi okutuula mu nsi ya Kanani, n'amuwa Ibulaamu musajja we okuba mukazi we.
4 N'ayingira eri Agali, naye n'aba olubuto: awo bwe yalaba ng'ali lubuto, mugole we n'anyoomebwa mu maaso ge.
5 Salaayi n'agamba Ibulaamu nti Okwonoona kwange kube ku ggwe: nakuwa omuzaana wange mu kifuba kyo; kale bwe yalaba ng'ali lubuto, ne nnyoomebwa mu maaso ge: Mukama atusalire omusango nze naawe.
6 Naye Ibulaamu n'agamba Salaayi nti Laba, omuzaana wo ali mu mukono gwo; mukolere ekifaanana ekirungi mu maaso go. Salaayi, n'amujoganga, n'adduka mu maaso ge.
7 Ne malayika wa Mukama n'amulabira awali oluzzi olw'amazzi mu ddungu, oluzzi oluli mu kkubo ng'ogenda e Ssuuli.
8 N'ayogera nti Agali, muzaana wa Salaayi, ova wa? era ogenda wa? Naye n'ayogera nti Nziruka mu maaso ga mugole wange Salaayi.
9 Ne malayika wa Mukama n'amugamba nti Ddayo eri mugole wo, ogonde wansi w'emikono gye.
10 Era malayika wa Mukama n'amugamba nti Ndyongera nnyo ezzadde lyo, n'okubala ne litabalika olw'obungi.
11 Era malayika wa Mukama n'amugamba nti Laba, oli lubuto, era olizaala omwana wa bulenzi; era olimutuuma erinnya Isimaeri, kubanga Mukama awulidde okubonyabonyezebwa kwo.
12 Era aliba ng'entulege mu bantu; omukono gwe gunaalwananga na buli muntu, n'omukono gwa buli muntu gunaalwananga naye; era anaatuulanga awali baganda be bonna.
13 N'ayita erinnya lya Mukama eyayogera naye, nti Ggwe Katonda alaba: kubanga yayogera nti N'okutunula ntunuulidde oyo andaba?
14 Oluzzi kyerwava luyitibwa Beerirakairo: laba, luli wakati wa Kadesi ne Beredi.
15 Agali n'azaalira Ibulaamu omwana; Ibulaamu n'atuuma omwana we, Agali gwe yazaala, erinnya lye Isimaeri.
16 Ibulaamu yali yaakamaze emyaka kinaana mu mukaaga, Agali bwe yazaalira Ibulaamu Isimaeri.


text:
Zabbuli Psalms
Chapter 26
1 Onsalire omusango, ai Mukama, kubanga natambuliranga mu butuukirivu bwange: Era neesiganga Mukama obutabuusabuusa.
2 Onkebere, ai Mukama, onkeme; Ongezeeko emmeeme yange n'omutima gwange.
3 Kubanga ekisa kyo kiri mu maaso gange; Era natambuliranga mu mazima go.
4 Saatuulanga wamu na bantu abataliimu; So ssiiyingirenga wamu na bakuusakuusa.
5 Ekibiina ky'abo abakola obubi nkikyawa, So siituulenga wamu na babi.
6 Naanaabanga mu ngalo zange mu butayonoona; Bwe nneetooloolanga bwe ntyo ekyoto kyo, ai Mukama:
7 Ndyoke mpulirizenga eddoboozi ery'okwebaza, Njogerenga ku bikolwa byo byonna eby'ekitalo:
8 Mukama, njagala ekisulo eky'omu nnyumba yo, N'ekifo ekitiibwa kyo kye kituulamu,
9 Tonoga mmeeme yange wamu n'abalina ebibi, Newakubadde obulamu bwange wamu n'abantu ab'omu nsi:
10 Emikono gyabwe girimu ettima, N'omukono gwabwe ogwa ddyo gujjudde enguzi.
11 Naye nze naatambuliranga mu butuukirivu bwange: Onnunule, era onsaasire.
12 Ekigere kyange kiyimiridde mu kifo ekitereevu: Mu bibiina neebazanga Mukama.


text:
Essuula 7
1 Naye ku ebyo bye mwampandiikira; kirungi omusajja obutakwatanga ku mukazi.
2 Naye, olw'obwenzi, buli musajja abeerenga ne mukazi we ye, na buli mukazi abeerenga ne musajja we ye.
3 Omusajja asasulenga mukazi we ekyo ekimugwanira: era n'omukazi asasulenga bw'atyo omusajja.
4 Omukazi tafuga mubiri gwe ye, wabula musajja we: era n'omusajja bw'atyo tafuga mubiri gwe ye, wabula mukazi we.
5 Temumaŋŋananga, wabula mpozzi nga mulagaanye ekiseera, mulyoke mubeerenga n'ebbanga ery'okusabiramu, ate mulyoke mubeerenga wamu, Setaani alemenga okubakema olw'obuteeziyiza bwammwe.
6 Naye ebyo mbyogera nga nzikiriza bukkiriza, so siteeka tteeka.
7 Naye nandyagadde abantu bonna okubeeranga nga nze. Naye buli muntu alina ekirabo kye ye, ekiva eri Katonda, omulala bw'ati, n'omulala bw'ati.
8 Naye abatannafumbiriganwa ne bannamwandu mbagamba nti Kirungi bo okubeeranga nga nze.
9 Naye oba nga tebayinza kweziyiza, bafumbiriganwenga: kubanga kye kirungi okufumbiriganwanga okusinga okwakanga.
10 Naye abaamala okufuumbirwaganwa mbalagira, so si nze wabula Mukama waffe, omukazi obutanobanga ku musajja we
11 (naye okunoba bw'anobanga, abeerenga awo obutafumbirwanga, oba atabaganenga ne musajja we); era n'omusajja obutalekangayo mukazi we.
12 Naye abalala mbagamba nze, si Mukama waffe: w'oluganda yenna bw'abanga n'onukazi atakkiriza, omukazi bw'atabagananga naye okubeera naye, tamulekangayo.
13 N'omukazi bw'abeeranga n'omusajja atakkiriza; naye bw'atabagananga naye okubeera naye, tanobanga ku musajja we.
14 Kubanga omusajja atakkiriza atukuzibwa na mukazi, n'omukazi atakkiriza atukuzibwa na wa luganda: singa tekiri bwe kityo, abaana bammwe tebandibadde balongoofu; naye kaakano batukuvu.
15 Naye atakkiriza bw'ayawukananga, ayawukane: ow'oluganda omusajja oba mukazi tali mu buddu mu bigambo ebiri bwe bityo: naye Katonda yatuyitira mirembe.
16 Kubanga, ggwe omukazi; omanyi otya nga tolirokola musajja wo? oba, ggwe musajja, omanyi otya nga tolirokola mukazi wo?
17 Kino kyokka, buli muntu nga Mukama waffe bwe yamugabira, buli muntu nga Katonda bwe yamuyita, atambulenga bw'atyo. Era bwe ndagira bwe ntyo mu kkanisa zonna.
18 Omuntu yenna yayitibwa nga mukomole? teyeggyangako bukomole bwe. Omuntu yenna yayitibwa nga si mukomole? Takomolebwanga.
19 Okukomolwa si kintu n'obutakomolwa si kintu wabula okukwatanga ebiragiro bya Katonda.
20 Buli muntu abeerenga mu kuyitibwa kwe yayitirwamu.
21 Wayitibwa ng'oli muddu? tokyeraliikiriranga: naye okuyinza bw'oyinzaga okuweebwa eddembe, waakiri beerenga nalyo.
22 Kubanga mu Mukama waffe eyayitibwa nga muddu, aweebwa Mukama waffe eddembe: bw'atyo eyayitibwa nga wa ddembe ye muddu wa Kristo.
23 Mwagulibwa na muwendo; temufuukanga baddu ba bantu.
24 Ab'oluganda, okuyitibwa buli muntu kwe yayitirwamu, abeerenga mu okwo wamu ne Katanda.
25 Naye ku by'obutafumbiriganwa sirina kiragiro kya Mukama waffe: naye mbagamba nze ng'omuntu Mukama waffe gwe yasaasira okubeera omwesigwa.
26 Kale ndowooza kino okubeera ekirungi olw'okubonaabona okwa kaakano, nga kirungi omuntu okubeera nga bw'ali.
27 Wasibibwa n'omukazi? tonoonyanga kusumululwa. Wasumululwa ku mukazi? tonoonyanga mukazi.
28 Naye okuwasa bw'owasanga, nga toyonoonye; n'omuwala bw'afumbirwanga, nga tayonoonye. Naye abali bwe batyo banaabeeranga n'okubonaabona mu mubiri: nange mbasaasira.
29 Naye kino kye njogera, ab'oluganda, nti Ebiro biyimpawadde, okutanula kaakano abalina abakazi babe ng'abatalina:
30 era n'abo abakaaba babe ng'abatakaaba; n’abo abasanyuka babe ng'abatasanyuka; n'abo abagula babe ng'abatalina;
31 n'abo abakoza eby'omu nsi babe ng'abatabikoza bubi: kubanga engeri ey'omu nsi muno eggwaawo.
32 Naye njagala mmwe obuteeraliikiriranga. Atali mufumbo yeeraliikirira bya Mukama waffe, bw'anaasanyusanga Mukama waffe:
33 naye omufumbo yeeraliikirira bya mu nsi, bw'anaasanyusanga mukazi we.
34 Era waliwo enjawulo ku mufumbo n'omuwala. Atafumbirwa yeeraliikirira bya Mukama waffe, abeerenga mutukuvu omubiri n'omwoyo: naye afumbirwa yeeraliikirira bya mu nsi, bw'anaasanyusanga musajja we.
35 Njogedde ekyo olw'okubagasa mmwe bennyini; si lwakuba nga kyambika, wabula olw'obulungi era mulyoke muweerezenga Mukama waffe obutategananga.
36 Naye omuntu bw'alowoozanga nga takola bulungi muwala we, oba nga ayitiridde obukulu, era oba nga kigwana okubeera bwe kityo, akolenga nga bw'ayagala; tayonoona; bafumbiriganwe.
37 Naye oyo anywera mu mutima gwe, nga tawalirizibwa, naye ng'ayinza okutuukiriza bw'ayagala ye, era nga yamalirira kino mu mutima gwe okukuumanga muwala we, alikola bulungi.
38 Kale afumbiza muwala we akola bulungi; era n'oyo atalifumbiza ye alisinga okukola obulungi.
39 Omukazi asibibwa musajja we ng'akyali mulamu; naye musajja we bw'aba nga yeebase, nga wa busa afumbirwenga gw'ayagala; kyokka mu Mukama waffe.
40 Naye aba musanyufu okusigala nga bw'ali nga nze bwe ndowooza: era ndowooza nga nange nnina Omwoyo gwa Katonda.


text:
Ggwe ani?
Nze Juliet Abbo
Obeera wa?
Mbeera Nsangi. Ndi mwana nzaalwa ey’e Tororo nga ndi Mudaama.
Olina emyaka emeka?
Nnina emyaka 23.
Okola mulimu ki?
Nkyabeera mu bakadde bange
Wafumbirwako?
Nedda naye nnali mbaddeko n’omwagalwa.
Kiki ekyakutabula naye?
Yandaga obuyaaye obutagambika.Yali asomera mu yunivasite emu ng’olumu muyambako mu byensimbi kyokka bwe yamaliriza emisomo gye nangiwa n’agenda n’abalala.
Kati wayiseewo bbanga ki?
Emyezi etaano.
Owulira oyagala musajja alina bisaanyizo ki?
Okusinga njagala musajja Muzungu, eyasomako, eyeewa ekitiibwa, amanyi omukwano era nga mwetegefu okugenda ewaffe okumwanjula mu bakadde. Njagala ali wakati w’emyaka 27-31 ate nga mwetegefu okunfunira omulimu.
Abakwetaaze bakufunye batya?
Ndi ku ssimu 0757030002.
ABANOONYA ABALALA
Nze Jonathan. Nnina emyaka 30. Mbeera Munyonyo. Ndi mweru era nkola. Njagala omukyala atussa myaka 17-26, eyasomako, eyeekosesa, atazaalangako , alina ffiga ennungi, afaayo, alina empisa ne laavu. Sifa ku ggwanga. Tujja kwekebeza omusaayi. Owebizibu, omubbi, omuyaaye totawaana. Kuba 0750178785 0700154497.
Nnoonya omukyala ow’emyaka 18-35 ng’alina ku ssente. Nze Ben Mpango. Ndi muddugavu, muwanvu, era Musoga. Kuba 0753246229.
Nze Sempebwa S. Nnina emyaka 28. Mbeera mu Kampala. Nnoonya omukyala akuze ebirowoozo, ow’emyaka 25 -45 tukole omukwano ogwa nnamaddala. Sifa ku ddiini wadde eggwanga. Kuba 0782193720.
Nnoonya omuwala ow’emyaka 23 n’okudda wansi. Nze nnina emyaka 28. Ndi mubi. Kuba 0784630087
Nnoonya omukyala owokuwasa ng’ali wakati w’emyaka 18 ne 23 ng’ali siriyaasi. Kuba 0706828877.
Nze MN. Nnoonya omukazi alina emyaka 22-30 nga muntu mulamu. ndi Munyankole. Kuba 0705303893.
Nze FS. Mbeera Nateete. Nnina emyaka 25. Nnoonya omukyala ow’emyaka 18-22. Nze nkola ate ndabika bulungi. Njagala omulungi, wa mpisa, si mutono nnyo ng’atya Katonda. Owemmamba n’Enjovu sseetaaga. Kuba 0751029144.
Nnoonya omukyala alina emyaka 35-45 ng’alina ku ssente. Nze nnina emyaka 30. Kuba 0757921143.
Nze Living. Nnina emyaka 23. Mbeera Busega. Nnoonya omukazi ow’emyaka 20-35, ng’alina ku ssente. Kuba-0755452268.
Ndi dokita. Njagala omukazi nga munene ate ng’akola. Kuba 0774720391.
Nnoonya omukazi anaasobola okunsisinkanira gye nkolera. Njagala wa myaka 18- 28, atalina siriimu,omulungi. Kuba 0730388256. Saagala babiipinga.
Nnoonya omukyala omukulu mu myaka era ng’alina ssente. Nze Chris. Nnina emyaka 25. Ndi mulungi. kuba 0787351261.
Nnoonya omukyala nga munene, wa mpisa, ow’emyaka 28-42, alina omulimu ogw’obuvunaanyizibwa, omuyonjo ng’amanyi omukwano. Kuba 256776645102
Nze Steven Katongole. Nnina emyaka 24. Nnoonya omukazi ow’emyaka 20-30, eyasomako, akola era nga mwetegefu okugenda ku musaayi. Nkubira ku 0778883955.
Nnoonya omuwala akola, akalimu akatonotono ng’okwokya kasooli, okuweereza, mu wooteeri, obudaabuda naye nga yeesuza. Ndi Nansana. Njagala atasussa myaka 25. Kuba 0784630087.
Nze K John. Nnoonya sugammami omunene nga mwetegefu okumpa omulimu. Kuba 0792255038.
Nze HJK. Nnoonya omukyala ow’okubeera naye ow’emyaka 18-21. Kuba 0705894821.
Nze GK. Nnoonya omukyala ow’okuwasa nga wa myaka 18-28. Omwetegefu kuba 0714943123.
Nnoonya omukyala ow’emyaka 33-50 ng’alina ku ssente tukole omukwano ogw’ekyama. Nnina emyaka 32. Kuba 0704941906.
Nze Joe 30. Nneddira Nnyonyi.Ndi muyimbi. Nnoonya omukyala ow’emyaka 25-45, alina ku ssente anannyamba okutumbula ekitone kyange tukole amaka ageeyagaza.Kuba 0706706434.
Nze Mukisa. Mbeera kakindu-Busujju. Nnina emyaka 26. Njagala omuwala ow’emyaka 18-20, omukkiriza, ow’empisa ng’ayagala obufumbo. Kuba 0794327883.
Mbeera Kitebi. Nze Fred Kimuli. Ndi muyimbi. Njagala omukazi ow’emyaka 25-40. Nze nnina emyaka 29. Kuba 0787342950.
Nze Moses Mugisha. Mbeera Kasubi. Nnina emyaka 40. Nnoonya omukazi ow’emyaka 35-60, Omulokole,atya Katonda ng’alina ku ssente. Kuba 0785913595.
Nze Ruth. Nnina emyaka 33. Nnoonya omwami ow’empisa, atya Katonda ate nga mukkakkamu ow’okubeera naye mu bufumbo obutukuvu. Alina okuba ku ddagala lya ARVS nga nze nga wa myaka 37-55. Kuba 0706490241.
Nnoonya omusajja Omunyankole, Omunyarwanda oba Omutooro. Nze Farida. Mbeera Jinja. Nnina emyaka 22. Kuba 0787153349.
Nnoonya omusajja anampasa tubeere ffenna. Njagala omwetegefu kugenda ku musaayi, omuwanvu ekimala, atya Katonda nga mwesimbu. Nze Mbeera Kyotera. Omuyaaye totawaana. Kuba 0759809750.
Nnoonya omusajja Omunyankole, Mutooro, Omucootala, oba Omunyarwanda. Nze Farida mbeera jinja nnina emyaka 23 ndabika bulungi kuba 0787153349.
Nnoonya omwami ow’obuvunaanyizibwa, owemyaka 40-58 ng’alina ssente. Nze nnina emyaka 26. Kuba 0752738254.
Njagala omwami ali siriyaasi, ow’emyaka 45-60, akola. Omulokole n’O musiraamu sibeetaaga. Ndi wa myaka 37 era nkola.Kuba 0705999337.
Nnina emyaka 35. Njagala omwami Omwadiventi, wa myaka 40-45 ng’abeera mu Kampala. Kuba
0789389076.
Nnoonya omwami ow’emyaka 35-60 ng’alina ssente. Nze nnina emyaka 27. Kuba 0774382545.
Nnoonya omwami wa myaka 35-60, alina ssente era nga mukkakkamu. Nze nnina emyaka 27. Ndi mutonotono era ndabika bulungi. Kuba 0753271870.
Nnoonya omwami ow’ekyama, ow’emyaka 25-45, anaayongera kapito mu bizinensi yange. Tujja kwekebeza omusaayi. Omuyaaye, totawaana. Kuba 0752964814.
Nnoonya omwami ow’emyaka 40-50. Saagala Muganda oba Musoga. Nnina emyaka 30. Ndi mukozi era nnina omwana. Omuyaaye nabiipinga totawaana. Kuba 0751538868.
Nnina emyaka 39. Nze Tinah. Nnoonya omwami tukole omukwano. Njagala atali mufumbo, omwetegefu okwekebeza omusaayi, ow’emyaka 45-55, ow’obuvunaanyizibwa ate ng’akola. Sisosola mu mawanga. Kuba +256753277298 oba wandiika ku email;prossylucky@yahoo.com.
Njagala omwami ow’obuvunaanyizibwa, Omusiraamu, eyasoma eddiini, eyeewa ekitiibwa nga wa myaka 35-40. Nze nnina emyaka 30. Ndi Hajati. Sifa ku ggwanga. Ali siriyaasi kuba 0702565884.
Nnoonya omwami atalina mukyala ng’ayagala okuwasa. Njagala wa myaka 30-40, Mukatoliki oba Mukristaayo, eyakoma mu S.4 n’okudda waggulu, alina omulimu nga Muganda. Oweffumbe n’Enkima temutawaana. Tujja kwekebeza omusaayi. Ali siriyaasi kuba twogere 0788834107.
Nze Mary Birungi. Mbeera Nakulabye. Nnina emyaka 26. Nnoonya omwami ow’emyaka 30-35 ng’ali siriyaasi okuwasa. Tujja kwekebeza omusaayi. Njagala alina ssente ezisobola okubeezaawo amaka. Nze nkola mu saluuni. Kuba 0701728904.
Nnina emyaka 37 era nkola. Njagala omwami ow’emyaka 45-60 ng’akola. Omusiraamu, Omulokole n’omuvubuka temutawaana. Kuba 0705999337.
Nnina emyaka 30. Nnoonya ow’emyaka 45-60, alina amaka, Omusiraamu, alina siriimu ng’anandabirira n’omwana wange. Ndi mutonotono wa kataekketakke era mpeesa ekitiibwa. Baddereeva temutawaana. Kuba 0777105701 obuuze Namiro.
Nnina emyaka 30. Nnoonya omwami ow’emyaka 45-60. Njagala Musiraamu, asaala, ow’obuvunaanyizibwa nga nze, alina siriimu, eyazimba amaka ogw’obuvunaanyizibwa nga tasussa mayiro 10 okuva mu Kampala. Nnazaalako era njagala anandabirira n’omwana wange. Kuba 0702595877.


text:
Bya ROBERT KINTU
MINISITA wa Gavumenti ez’ebitundu, Adolf Mwesige ayingidde mu mivuyo egiri mu katale akapya aka Mbale Central Market.
Alagidde ssentebe w’akatale kano, Maisa Masaba okuddamu okwekenneenya amannya g’abasuubuzi abaasooka okubeera mu katale kano nga Gavumenti tennaba kukazimba be baba basooka okuweebwa ebifo.
Kino kiddiridde emivuyo egibadde gyetobese ku katale bukya Pulezidenti Yoweri Museveni akaggulawo gye buvuddeko, ng’abakiise ku Ggombolola, ababaka ba palamenti n’abakozi ba Disitulikiti abanene baagala okweddiza emidaala ng’abasuubuzi abaalimu tebannaba kufuna.
Minisita Mwesige eyasoose okulambula akatala yalagidde kaggulwewo abantu batandike okukola.
Yagambye nti yeetegerezza n’azuula ng’abantu abaayingidde akatale abasinga balina ebiwandiiko bya kicupuli so n’ebiwandiiko ebituufu tebaafunye midaala n’asaba bamukwase olukalala agabe emidaala ng’asinziira ku mannya agali mu kompyuta.
Wabula waliwo abayaaye abaakoze effujjo bwe baayingidde akatale n’ebiso n’obutayimbwa ne batandika okutiisatiisa abantu okunyaga emidaala n’amaduuka gaabwe ku kifuba.
Olwatuuse munda mu katale baatandise okunoonya amannya g’abantu nga Abasoga, Abayindi n’Abasomaali ne
n’amaduuka.
Minisita Mwesige eyawerekeddwaako omuwandiisi we ow’enkalakkalira mu minisitule ye, Patrick Mutabwire nabo olwayingidde mu katale kano okukalambula, olwalabye emivuyo ng’abantu baagala kulwana n’asaba abakulembeze okumukwasa olukalala lw’amannya agabe emidaala. Yeewunyizza okulaba ng’ababaka ba palamenti, abakiise, bassentebe ba LC. meeya w’ekibuga, Mutwalibi Zambya nabo baakufuna emidaala ng’abantu aba wansi bali mu maziga.
Abakozi ba saluuni be baasinze okunyigirizibwa ate nga be bamu ku basooka okukolera mu katalekano. Meeya Zambya yasuubizza okuyamba abasuubuzi okugonjoola ensonga y’emidaala n’obuduuka baleme kunyigirizibwa.


text:
EDDA ebifo ebyayogerwangako nga egabirwa ebintu eby’obwereere kyali kidyeeri ky’e Ntebe n’eddwaaliro ly’e Mulago mu Kampala.
Ku nnyanja e Ntebe waalingayo ekidyeri ekyasaabazanga abantu n’ebintu byabwe ne kibayiwa e Kitubulu ku bwereere nga tebasasudde wadde ennusu.
Ate e Mulago we wajjanjabirwanga abalwadde ku mutindo ogwa waggulu, ne baweebwa ebitanda n’eddagala ko n’abasawo abatendeke, kyokka nga byonna bya mmunye tebasasula nga Gavumenti y’esasula.
Neewankubadde ng’ebyobwereere e Mulago bigenze biggwaayo, naye bo abafumbi b’emitwe bakyabifunayo mpozzi n’okusinga bwe byafunibwanga edda.
Kye kijje kitegeerwe nti abantu abakunukkiriza mu 1,000 be beeyambisa Mulago buli lunaku nga si balwadde, kyokka ne basula ku bitanda by’abalwadde, ne balya emmere y’abalwadde ne beetaba ne mu kubba eddagala ko n’ebintu by’eddwaaliro ne babitunda ebweru.
Newaakubadde edda e Mulago wafunibwangayo eby’obwereere naye tekyatuukanga ku bantu okukolerayo ddala amaka ne beewasizaayo ne bazaalirayo n’abaana abakeera okugenda okusoma olw’eggulo ne bakomawo “ewaabwe”, kyokka nga bino byonna babikola nga Poliisi n’abakulu b’eddwaaliro tebakimanyiiko.
Abakulu abo kye bamanyi kiri nti ebintu edda ebyamalanga abalwadde kati tebikyabamala nga n’ensonga eweebwa eri nti, “abalwadde beeyongedde nnyo obungi ebiro bino”.
Sso nno si balwadde bokka be beeyongedde obungi naye n’abalabbayi beeyongedde obungi. Abeefuula abalwadde sso nga balamu tteke be bezza ebyalibadde eby’abalwadde bo ne baba bulungi kyokka bo abalwadde ne basigala nga bayagga!
Sikulimbamu n’akatono ye Mzee Zedde alabye nnyo ennaku etekoma. Kale teebereza eddwaaliro ekkulu mu ggwanga okufuuka empuku y’abanyazi kyokka nga yo Poliisi n’abakulu b’eddwaaliro bali awo batuzza liiso lyokka tebamanyi na bigenda mu maaso.
Sso nno ng’ate okuva ensi bwe yafuuka ey’abalabbayi kiyinza n’okuba ng’ebigenda mu maaso e Mulago n’abakulu babimanyi era nga n’okubyetabamu babyetabamu era nga mu bulabbayi obwo nabo mwe balembekera.
Kyokka kikkirize oba kigaane abalabbayi abagejjedde ku mmere y’abalwadde e Mulago tebagenda kuzuukira.
Sikulimba!


text:
Nga 27/09/2011 Joseph Senkwangu Lwanga yattibwa ku kyalo Lubanda B e Kayabwe omulambo gwe ne gulabika nkeera. KALONDOOZI WA BUKEDDE alaze gooziriini ali mu musango guno omuli okugulirira ennyo.
ABATTA Lwanga okuli Simon Serugo ne Eddy Wasajja (baali bakozi ba Lwanga) baakwatibwa, ne bakkiriza omusango era ne basibibwa emyaka 12!
Wabula ekyewuunyisa kwe kuba nti ku kyalo kye kimu, poliisi yakwatako abantu abalala bana okuli Nnaalongo Jane Namusisi, Julius Kayitale, Angelo Kato Bisobye ne Moses Jjuuko, nabo ekyabasibye lwa musango gwe gumu sso ng’abatemu baalabika.
Abatemu baalonkoma ne munnaabwe Charles Kamya, muganda w’omufu wamu ne mwannyina nti be baabawa omulimu gw’okutta Lwanga!
Wabula ekyewuunyisa nti bano ababiri balya butaala! Maurizio Kabiito, omutuuze ku kyalo annyonnyola: Olunaku Lwanga lwe yatemulwa twayawukana ffenna, buli omu yali ku ppiki ye ku ssaawa nga ssatu ez’ekiro.
Yandeka nkyama ewange naye n’agenda ewuwe. Wabula ku makya nga September 28 2011, maama wa Lwanga ayitibwa Pauline Nanyonjo yatuma omwana ewange okuntegeeza nti Lwanga abuze naye pikipiki ye bagisanze mu muti.
Nnaalongo Namusisi ne Jjuuko bali mu kkomera.
Natambula ne Nannyonjo ne tugenda okulaba pikipiki, abatuuze baali baatandise dda okunoonya Lwanga era omu, Ssaalongo Kimbowa ye yazuula omulambo mu kikolo kya Musa.
Omusawo eyajja ne poliisi y’e Buwama yakakasa nti Lwanga yatugibwa butugibwa.Yaziikibwa nga 29 /09/ 2011.
Nga wayise wiiki emu, ab’Ekika ky’omugenzi baatuula ne basalawo okukwata buli eyalina akwakwate ku mugenzi.
Baatwala abantu bana be yali akolagana nabo okuli Nnaalongo Namusisi eyali amupangisa w’alimira ne banne basatu okwali n’eyali abanja omugenzi emitwalo 20 egyali gyasigala ku lumonde gwe yali yamusuubuza.
Ono ekyamukwasa y’essimu gye yali amukubidde eggulolimu okubanja, abalala gyali mikwano gye.
Okubakwata kwakulemberwamu Joseph Sembatya, kitaawe w’omugenzi omuto okuva ku poliisi e Buwama!
Baakwatibwa nga 10/10/2011 ne babatwala ku poliisi e Mpigi, wuuyo e Kireka okuboogeza. Eyo tebalina kye baazuula ne babazza e Buwama gye baabateera ku kakalu ka Poliisi.
Angelo Kato, omulamuzi yamuta naye akyali mu kkomera.
ABATEMU BAZUULIBWA
Mu December wa 2012, essimu y’omugenzi, poliisi yakizuula nti yali ezzeemu okukozesebwa ate nga yali yabula olunaku Lwanga lwe yatemulwa.
Poliisi yagisanga wa David Kanaye e Kanungu, ono yali emuweereddwa muwala we omusomesa mu Nyendo.
Ono naye yali agiguze ku Wasajja, gwe baasanga nga yeekukumye e Lwengo ewa nnyina. Era Sembatya ye yagendayo n’abapoliisi abalala.
Wasajja ye yalonkoma nga bwe batta Lwanga nga bali ne Serugo, ate bombi ne balonkoma Charles Kamya ne mwannyina Nakiboneka.
Kabiito agamba nti Kamya yali taliiwo, nga yagenze Masaka kuziika. Sembatya (kitaawe omuto) yamukubira essimu era ye yamutwala ku poliisi e Mpigi n’abasibe abalala.
Bano abana abaasooka okukwatibwa baali balina okudda ku poliisi e Buwama nga 03/01/2013 okusazaamu fayiro yaabwe wabula bwe baatuukayo baakwata bakwate, nti waaliwo obujulizi obulala obweyongedde ku fayiro yaabwe era baabatwaliwo e Mpigi.
Agamba nti kw’olwo Kamya lwe yakwatibwa, Omugagga Edward Kigongo nnannyini kkampuni ya Ken Group (taata wa Kamya omuto) yajja ku poliisi e Mpigi n’asabayo mutabani we.
Wabula Kigongo yang’ambye nti Kamya yeebaka ku Poliisi ennaku 22, era yavaayo ku kakalu ka poliisi.
Charles Kamya bamulumiriza.
Bonna baapanga okutta - Kigongo
ABASIBE baamala ennaku ttaano ku poliisi e Mpigi oluvannyuma ne babatwala ku poliisi e Mityana. Mw. Kigongo agamba nti baakizuula nti Wasajja ne banne baalina essimu eyali ebaweereddwa mu kaduukulu nga gye bakozesa okwogera n’abalala abaali ebweru okussa omusango ku Kamya ne Nakiboneka kye baava babaawula abamu ne babatwala e Mityana n’e Kibibi!
Nga 22/02/2012 baaleetebwa e Mpigi mu kkooti omulamuzi n’abasindika e Kigo ku limanda ya myezi 6.
Nga 03/03/2013, omulamuzi Elizabeth Nahamya yatandika okuwulira omusango.
ENSALA Y’OMULAMUZI
Pasco Sande, muganda wa Kayitale omu ku baakwatibwa yaliyo mu kkooti: Omulamuzi yabuuza omu kw’omu era yatandikira ku Simon Serugo.
Yamubuuza oba omusango gw’okutta Kamya agumanyi. Serugo yagukkiriza n’agamba nti, ‘Twagulibwa muganda w’omugenzi ayitibwa Charles Kamya. Twateesa okukola ku 2,500,000/- n’agamba nti agenda kutuwaako obukadde 2.’
Omulamuzi yabuuza nti Lwanga mwamutta mutya?
Serugo yaddamu nti, “Twali tumaze akabanga nga tumulinnya akagere. Kw’olwo lwe twamanya ekkubo lye yali aliko era nze, Wasajja ne Kamya ne twekweka mu kasiko nga tumulinda, pikipiki ye twali tugimanyi eddoboozi.
Kamya yayimirira mu kkubo n’agikuba omukono amutwaleko wabula bw’atuula ku pikipiki yakwata Lwanga mu bulago, ffe ne tuvaayo mu kisiko ne tumutuga, omulambo ne tugusuula mu kitooke kya Musa!”
Omulamuzi yabuuza ku ssente ze baategeeragana Serugo yaddamu: Twali tumusabye obukadde bubiri n’ekitundu wabula oluvannyuma ne tukkaanya ku bukadde 2.
Ssente tetwazifuna wabula Lwanga twamusangamu emitwalo 80, Kamya yatugamba nti ze tuba tutwala naye ebbiri ziri ze twalagaana tetwazifuna.
Omulamuzi yabuuza Serugo ku nsonga eyamussa Lwanga. Serugo yaddamu: Waaliwo obutakkaanya mu Kika nga buva ku byabugagga kitaabwe bye yali alese nti yali yabyekomya era nti n’obusika tebwali bubwe.
Omulamuzi yaddako kubuuza Wasajja n’agamba nti ye yabasitulirako busituzi!
ABATTA SSENTE TEBAAZIFUNA
Omulamuzi Nahamya bwe yabuuza Serugo ne Wasajja engeri gye baatunda essimu y’omugenzi ne bakkriiza nti: Olwamala okutta Lwanga, Kamya yatwala essimu n’agitereka okumala omwaka.
Kamya essimu oluvannyuma yagiwa Serugo agimutundire era n’agiguza Wasajja ku 20,000/-. Serugo agamba nti baamuwaako 5000/- zokka.
Wasajja essimu yagiguza omusomesa Olinkiza Sharon ow’e Masaka eyagitwalira kitaawe David Kanaye e Kanungu.
Omulamuzi yagamba nti ababiri yabasiba emyaka 12 gyokka kuba gwe gwali omulundi gwabwe ogusooka sso si mayisa.
Wabula Mw. Kigongo agamba nti omulamuzi teyagoberera mpaabi, era yalaga obutali bwenkanya bungi y’ensonga lwaki abana abataasalirwa okuli Nnaalongo Jane Namusisi, Julius Kayitale, Angelo Kato Bisobye ne Moses Jjuuko baddamu okukwatibwa.
Julius Kayitale ali mu kkomera.
Agamba: Kamya teyaliiwo kw’olwo Lwanga lw’attibwa, yali ku bizinga e Ssese. Bonna abo abali mu kkomera baali mu lukwe olumutta.
Abatta Lwanga kuliko abaali balabirira, era bwe baamala okumutta baayita mu makubo abiri okudduka.
Nga wayise wiiki bbiri, abantu be bamu abali mu kkomera, olugambo lw’ajja nti be batta Lwanga. Omusango gwetooloolera ku abo ne Kulayisi eyadduka.
Nnaalongo Kasuku yali apangisa Lwanga ku ttaka lya Kabuusu nga buli yiika agisaba 300,000/-. Lwanga kwe kwetuukira ewa Kabuusu n’akkiriza okumupangisa yiika ttaano ku 150,000/-.
Kino kyanyiiza Nnaalongo Kasuku. Kato Bisobye yaguza Lwanga omusiri gwa lumonde n’amuwaamu 1,000,000/- n’aziwasaamu omukazi e Mbarara ataafumba na wiiki. Kyokka ye bwe yatuuka okutunda n’afunamu 2,500,000/- ekitaasanyusa Bisobye.
Jjuuko ne Lwanga okusooka baali bakolera wamu bizinensi, bwe beeyawula eya Jjuuko n’efa ate eya Lwanga n’eyitimuka we wava ensaalwa.”
Omulamuzi Nahamya yalagira nga 3/04/ 2014 okuyimbula abana ku kakalu ka kkooti.
Wabula ennaku omulamuzi ze yawa okuwulirirako omusango zaali tezinnatuuka, Edward Kigongo ne yeemulungunya mu kiwandiiko ku bondi ezaaweebwa, nti bayinza okutaataaganya okunoonyereza sso ng’abatemu baali baazuulibwa dda.
Mu kiwandiiko mwalimu nti abaayimbulwa ku kakalu ka kkooti baali batiisatiisa ab’oludda oluwaabi.
Baasaba omuwaabi wa Gavumenti eyasooka mu musango guno aguveemu kuba yali agukutte bubi nga bafunye omulala olwo n’eyali omuyambi we Catherine Namakoye n’aguvaamu ne bassaamu eyava e Kampala!
Akulira abawaabi ba Gavumenti, Mike Chibita yali atadde Julius Kayitale, Angelo Kato, Moses Jjuuko ne Nnaalongo Namusisi, kyokka omusango lwe baagugoba ate poliisi y’e Mpigi n’ebazza mu kkomera ne bavunaanibwa omusango gwe gumu era bali mu kkomera e Kigo!
Nga 13/05/14 baabazza mu kooti e Mpigi wabula omulamuzi yabategeeza nti babaleese obudde buyise !
Kabiito agamba nti olumu yagezaako okwemulugunya ku nsonga zino mu lukiiko lw’ebyokwerinda olwayitibwa omubaka w’ekitundu kino Kenneth Kiyingi Bbosa olwali e Kayabwe.
Ku olwo musajja wattu baddamu ne bamukwata!
Akulira poliisi y’e Mpigi, Julius Ahimbisibwe agamba nti omulamuzi eyayimbula abasibe ate ye yamulagira okuddamu okubakwata!
Bwe nnayongedde okumubuuza yang’ambye nti mbuuze aba ligyoni e Katonga abang’ambye nti Ahimbisibwe y’abimanyi, bo babadde tebabigoberera!
Akulira okunoonyereza ku buzzi bw’emisango mu Katonga region SSP Kato yagambye nti amanyi ku by’omusango, Mmande y’asinga okubimanya. Mmande omusango baagumugobamu!
Ebirala bya wiiki ejja.


text:
AYITIBWA omwawule amanyiddwa ng’omukadde w’ekkanisa, ayitibwa omusosodooti amanyiddwa nga kabona wa Eklezia so nga ne Sheikh amanyiddwa ng’omulyoyi w’emyoyo mu Buyisiraamu.
Ennaku zino ne paasita amanyiddwa nnyo ng’omubuulizi mu kkanisa z’abalokole ez’emyoyo. Awo nno we kibeeredde eky’ekivve oyo ow’ensi atali wa myoyo okweyita paasita w’abalokole nga kyagenderera kwe kwefuula omulokole akole ebikolobero.
Mu kiseera kino William Muwanguzi ali mu kkomera e Kaliisizo mu Buddu ng’awerennemba n’emisango gya kukola bikolobero ku bantu. Naye ekyewuunyisa kye ky’okuba nti Muwanguzi yeeyita paasita w’abalokole era nga kati ayogerwako nga paasita ow’ebikolobero.
Muwanguzi amaze ebbanga ddene ng’avunaanibwa emisango gy’obumenyi bw’amateeka mingi gy’agenda addiza mu bitundu ebitali bimu eby’eggwanga lino.
Abamu basaasirwa kubanga buli ayitibwa paasita bo basuubira nti aba paasita owa ddala so nga mmye.
Bapaasita ab’ekikwangala tebakomye ku kuvumaganya kkanisa z’abalokole ze beewogomamu okukola ebikolobero naye babonyaabonya nnyo abantu be balimbalimba ne babanyagulula n’oluusi okubatuusa ku bibambulira.
Emisango Muwanguzi gy’avunaanibwa e Kaliisizo gy’egy’okweyita kyatali ekya paasita nabuguyaza abantu n’abakola ebikolobero.
Eky’okuba nga Bamuwanguzi batandise okukwatibwa n’okuwozesebwa mu mbuga z’amateeka ekyo kizzaamu ku maanyi.
Naye era amateeka gasaanye okwongerwamu amaanyi gasobolere ddala okulwanyisa Bamuwanguzi ab’ebikolobero.
Ensi kati yeetaaga nnyo enjiri eyambe mu kulyowa emitima gy’abantu. Naye abo abeeyita kye batali ne bakola ebikolwa ebijungulula enjiri singa bannaasigala nga bayinaayina olwo obudde bunaaba butuuse okudda ku bunnaabwo.
Anti ensi eneeba etuuse okugwa eddalu lyennyini ekkankada.
Ate nkulimbe ki!


text:
Ezekyeri Ezekiel
Chapter 26
1 Awo olwatuuka mu mwaka ogw'ekkumi n'esatu ku lunaku olw'olubereberye olw'omwezi ekigambo kya Mukama ne kinjijira nga kyogera nti
2 Omwana w'omuntu, kubanga Ttuulo ayogedde ku Yerusaalemi nti Nyeenya! oyo amenyese eyabanga omulyango ogw'amawanga; akyukidde gye ndi: kaakano ye ng'amaze okuzisibwa nze ndigaggawala:
3 Mukama Katonda kyava ayogera bw'ati nti Laba, ndi mulabe wo, ggwe Ttuulo, era ndikutabaaza amawanga mangi, ng'ennyanja bw'etabaaza amayengo gaayo.
4 Kale balizikiriza babbugwe ba Ttuulo, ne bamenyera ddala ebigo bye: era ndimukolokotako enfuufu ye, ne mmufuula olwazi olwereere.
5 Anaabanga kifo kya kutegerangako migonjo wakati mu nnyanja: kubanga nze nkyogedde, bw'ayogera Mukama Katonda: era kinaabanga munyago gwa mawanga.
6 Ne bawala be abali mu ttale balittibwa n'ekitala: kale balimanya nga nze Mukama.
7 Kubanga Mukama Katonda bw'ayogera bw'ati nti Laba, ndireeta ku Ttuulo Nebukadduleeza kabaka w'e Babulooni; kabaka wa bakabaka, okuva obukiika obwa kkono, ng'alina embalaasi n'amagaali n'abeebagadde embalassi nekibiina n'abantu bangi.
8 Alitta n'ekitala bawala bo abali mu ttale era alikuzimbako ebigo, n'akutuumako ekifunvu, n'akuyimusizaako engabo.
9 Era alisimba ebintu bye ebitomera ku babbugwe bo, era alimenyera ddala ebigo byo n'embazzi ze.
10 Embalaasi ze kubanga ziyinze obungi, enfuufu yaazo erikubikkako: babbugwe bo balikankana olw'oluyoogaano lw'abo abeebagala embalaasi ne bannamuziga n'amagaali, bw'aliyingira mu miryango gyo, ng'abantu bwe bayingira mu kibuga ekiwaguddwamu ekituli.
11 Alirinnyirira enguudo zo zonna n'ebinuulo by'embalaasi ze: alitta abantu bo n'ekitala, n'empagi ez'amaanyi go zirikka wansi.
12 Era balinyaga obugagga bwo, n'eby'obuguzi bwo balibifuula omuyiggo: era balimenyera ddala babbugwe bo, ne bazikiriza ennyumba zo ez'okwesiima: era baligalamiza amayinja go n'emiti gyo n'enfuufu yo wakati mu mazzi.
13 Era ndikomya eddoboozi ery'ennyimba zo: n'okuvuga kw'ennanga zo tekuliwulirwa nate.
14 Era ndikufuula olwazi olwereere: era onoobanga kifo kya kutegerangako migonjo: tolizimbibwa nate: kubanga nze Mukama nkyogedde, bw'ayogera Mukama Katonda.
15 Bw'ati Mukama Katonda bw'agamba Ttuulo nti Ebizinga tebirikankana olw'okubwatuka olw'okugwa kwo, abaliko ebiwundu bwe balisinda, ng'abattira ekiwendo wakati mu ggwe?
16 Awo abalangira bonna ab'ennyanja baliva ku ntebe zaabwe, ne bambula ebyambalo byabwe, ne beggyako engoye zaabwe ez'eddalizi: balyambala okukankana; balituula ku ttaka nga bakankana buli kaseera ne bakusamaaliririra.
17 Era balitanula okukukungubagira ne bakugamba nti Ng'ozikiridde, ggwe eyatuulwangamu abalunnyanja, ekibuga ekyayatiikirira, ekyalina amaanyi ku nnyanja, kyo n'abo abakituulamu, abaagwisaako entiisa yaabwe ku abo bonna abaagitambulirangamu!
18 Kaakano ebizinga birikankana ku lunaku olw'okugwa kwo: weewaawo, ebizinga ebiri mu nnyanja birikeŋŋentererwa olw'okugenda kwo.
19 Kubanga bw'ati bw'ayogera Mukama Katonda nti Bwe ndikufuula ekibuga ekyalekebwawo, ng'ebibuga ebitatuulwamu; bwe ndikulinnyisaako ennyanja, amazzi amangi ne gakubikkako;
20 kale ndikukkakkanya wamu n'abo abakka mu bunnya, eri abantu ab'omu biro eby'edda, era ndikutuuza mu njuyi z'ensi eza wansi, mu bifo ebyalekebwawo obw'edda, wamu n'abo abakka mu bunnya, olemenga okutuulwamu; era nditeeka ekitiibwa mu nsi ey'abalamu:
21 ndikufuula entiisa, so tolibaawo nate: newakubadde nga bakunoonya, naye tebaakulabenga nate ennaku zonna, bw'ayogera Mukama Katonda.


text:
Ezekyeri Ezekiel
Chapter 10
1 Awo ne ntunula, era, laba, mu bbanga eryali waggulu w'omutwe gwa bakerubi ne walabika waggulu waabwe ng'ejjinja erya safiro ng'embala ey'ekifaananyi eky'entebe.
2 N'agamba omusajja ayambadde bafuta n'ayogera nti Yingira wakati wa bannamuziga abeetooloola abawulukuka, wansi wa kerubi, ojjuze ebibatu byo byombi ebisiriiza eby'omuliro ebiva wakati wa bakerubi, obimansire ku kibuga. Awo n'ayingira nze nga ndaba.
3 Era bakerubi baali bayimiridde ku luuyi olw'ennyumba olwa ddyo omusajja bwe yayingira; ekire ne kijjuza oluggya olw'omunda.
4 Ekitiibwa kya Mukama ne kirinnya okuva ku kerubi, ne kiyimirira waggulu ku mulyango ogw'ennyumba; ennyumba n'ejjula ekire, oluggya ne lujjula okumasamasa okw'ekitiibwa kya Mukama.
5 N'okuwuuma kw'ebiwaawaatiro bya kerubi ne kuwulirwa okutuuka ne mu luggya olw'ebweru, ng'eddoboozi lya Katonda Omuyinza w'ebintu byonna bw'ayogera.
6 Awo olwatuuka bwe yalagira omusajja ayambadde bafuta ng'ayogera nti Ggya omuliro wakati wa bannamuziga abeetooloola abavulukuka wakati wa bakerubi, n'ayingira n'ayimirira ku mabbali ga mamuziga.
7 Awo kerubi n'agolola omukono gwe ng'ayima wakati wa bakerubi eri omuliro ogwali wakati wa bakerubi n'atwalako, n'aguteeka mu mikono gy'oyo ayambadde bafuta, oyo n'agutoola n'afuluma.
8 Awo ne walabika mu bakerubi embala ey'omukono gw'omuntu wansi w'ebiwaawaatiro byabwe.
9 Awo ne ntunula, era, laba, bannamuziga bana nga bali ku mabbali ga bakerubi, nnamuziga omu ng'ali ku mabbali ga kerubi omu, ne nnamuziga omulala ng'ali ku mabbali ga kerubi omulala: n'embala eya bannamuziga yali ng'ebbala ery'ejjinja erya berulo.
10 N'embala yaabwe, abo abana baalina ekifaananyi kimu, kwenkana mamuziga ng'ali munda wa nnamuziga.
11 Bwe baatambulanga, ne batambulira ku mbiriizi zaabwe ennya: tebaakyuka bwe baatambula, naye mu kifo omutwe gye gwatunulanga, ne bagugobereranga tebaakyuka bwe baatambula.
12 N'omubiri gwabwe gwonna n'amabega gaabwe n'emikono gyabwe n'ebiwaawaatiro byabwe ne bannamuziga byali bijjudde amaaso enjuyi zonna, bannanuziga abo abana be baalina.
13 Bannamuziga, baabayita nze nga mpulira bannamuziga abeetooloola abawulukuka.
14 Era buli omu yalina obwenyi buna: obwenyi obw'olubereberye bwali bwenyi bwa kerubi, n'obwenyi obw'okubiri bwali bwenyi bwa muntu, n'obwenyi obw'okusatu bwenyi bwa mpologoma, n'obw'okuna bwenyi bwa mpungu.
15 Era bakerubi baalinnya waggulu: ekyo kye kiramu kye nnalabira ku mabbali g'omugga Kebali.
16 Era bakerubi bwe baatambulanga, bannamuziga ne batambulira ku mabbali gaabwe: era bakerubi bwe baayimusanga ebiwaawaatiro byabwe okulinnya okuva ku ttakka, so ne bannamuziga tebaakyukanga okuva ku mabbali gaabwe.
17 Abo bwe baayimiriranga, ne bano ne bayimirira; era bo bwe balinnyanga waggulu, ne bano ne balinnyira wamu nabo: kubanga omwoyo gw'ekiramu gwali mu bo.
18 Awo ekitiibwa kya Mukama ne kifuluma okuva waggulu ku mulyango gw'ennyumba ne kiyimirira waggulu wa bakerubi.
19 Era bakerubi baayimusa ebiwaawaatiro byabwe ne balinnya okuva ku ttaka nze nga ndaba bwe baafuluma, ne bannamuziga ku mabbali gaabwe: era baayimirira ku luggi olw'omulyango ogw'ebuvanjuba ogw'ennyumba ya Mukama; era ekitiibwa kya Katonda wa Isiraeri kyali ku bo waggulu.
20 Ekyo kye kiramu kye nnalaba wansi wa Katonda wa Isiraeri ku mabbali g'omugga Kebali; ne mmanya nga be bakerubi.
21 Buli omu yalina obwenyi buna kinnoomu, era buli omu ebiwaawaatiro bina; n'ekifaananyi eky'emikono gy'omuntu kyali wansi w'ebiwaawaatiro byabwe.
22 Era ekifaananyi eky'obwenyi bwabwe, bwe bwali obwenyi bwe nnalabira ku mabbali g'omugga Kebali, embala zaabwe nabo bennyini; bonna baatambulanga nga beesimba.


text:
Ezekyeri Ezekiel
Chapter 24
1 Nate mu mwaka ogw'omwenda mu mwezi ogw'ekkumi ku lunaku olw'omwezi olw'ekkumi ekigambo kya Mukama ne kinjijira nga kyogera nti
2 Omwana w'omuntu, weewandiikire erinnya ery'olunaku, ery'olunaku olwa leero: kabaka w'e Babulooni yasemberera Yerusaalemi ku lunaku luno.
3 Era ogerere ennyumba enjeemu olugero obagambe nti Bw'ati bw'ayogera Mukama Katonda nti Teekako sseffuliya, giteekeko, era ogifukemu amazzi:
4 okuŋŋaanye ebifi byamu obiteekemu, buli kifi ekirungi, ekisambi n'omukono; gijjuze amagumba agasinga obulungi.
5 Ddira ku mbuzi esinga obulungi, otuume amagumba wansi waayo: gyeseze bulungi; weewaawo, amagumba gaayo gafumbibwe wakati mu yo.
6 Mukama Katonda kyava ayogera bw'ati nti Zisanze ekibuga eky'omusaayi, essufuliya omuli obutalagge bwayo, so n'obutalagge bwayo tebugivuddeemu! giggyeemu kitundu kitundu; tegwiriddwako kalulu.
7 Kubanga omusaayi gwakyo guli wakati mu kyo; kyaguteeka ku lwazi olwereere; tekyagufuka ku ttaka okugubikkako enfuufu;
8 gulinnyise ekiruyi okuwalana eggwanga, kyenvudde nteeka omusaayi gwakyo ku lwazi olwereere, guleme okubikkibwako.
9 Mukama Katonda kyava ayogera bw'ati nti Zisanze ekibuga eky'omusaayi! era nange nditeekera enkoomi okuba ennene.
10 Tindikira enku nnyingi, oyase omuliro, ofumbire ddala ennyama, okwase amazzi g'ennyama, amagumba gasiriire.
11 Olyoke ogiteeke ku manda gaayo nga teriimu kintu, ebugume, n'ekikomo kyayo kiggye, n'empitambi yaayo esaanuuke mu yo, obutalagge bwayo bumalibwewo.
12 Kyekooyezza n'okutegana: era naye obutalagge bwakyo obungi tebukivaamu; obutalagge bwakyo tebuvaamu na muliro.
13 Mu mpitambi yo mulimu obukaba: kubanga nakulongoosa so tewalongoosebwa, kyoliva olema okulongoosebwa empitambi yo nate n'akatono okutuusa lwe ndikkusa ekiruyi kyange ku ggwe.
14 Nze Mukama nkyogedde: kirituuka nange ndikikola; siridda nnyuma so sirisonyiwa so siryejjusa; ng'amakubo go bwe gali era ng'ebikolwa byo bwe biri, bwe balikusalira omusango, bw'ayogera Mukama Katonda.
15 Era ekigambo kya Mukama ne kinjijira nga kyogera nti
16 Omwana w'omuntu, laba, oliba oli awo ne nkuggyako ekyo amaaso go kye geegomba: era naye towuubaalanga so tokaabanga maziga so n'amaziga go galemenga okukulukuta
17 Ssa ebikkowe naye kasirise towuubaalira afudde, weesibe ekiremba kyo, onaanike engatto zo mu bigere, so tobikka ku mimwa gyo, so tolyanga ku mmere ey'abantu.
18 Awo ne njogera n'abantu enkya; akawungeezi mukazi wange n'afa: ne nkola enkya nga bwe nnalagiddwa.
19 Abantu ne baŋŋamba nti Tootubuulire ebigambo bino bwe biri ku ffe, kyova okola bw'otyo?
20 Awo ne mbagamba nti Ekigambo kya Mukama kyanjijidde nga kyogera nti
21 Gamba ennyumba ya Isiraeri nti Bw'ati bw'ayogera Mukama Katonda nti Laba, ndyonoona ekifo kyange ekitukuvu, amalala ag'obuyinza bwammwe, amaaso gammwe kye geegomba, n'ekyo emmeeme yammwe ky'esaasira; kale abaana bammwe ab'obulenzi n'ab'obuwala be mwaleka ennyuma baligwa n'ekitala.
22 Nammwe mulikola nga nze bwe nkoze: temulibikka ku mimwa gyammwe so temulirya mmere ya bantu.
23 N'ebiremba byammwe biriba ku mitwe gyammwe, n'engatto zammwe mu bigere byammwe: temuliwuubaala so temulikaaba; naye muliyongoberera mu butali butuukirivu bwammwe, ne musinda buli muntu ne munne.
24 Bwe kityo Ezeekyeri aliba gye muli akabonero; nga byonna bwe biri by'akoze bwe mutyo bwe mulikola: ekyo bwe kirijja, kale ne mulyoka mutegeera nga nze Mukama Katonda.
25 Naawe, omwana w'omuntu, ku lunaku lwe ndibaggyako amaanyi gaabwe, essanyu ery'ekitiibwa kyabwe, amaaso gaabwe kye geegomba, n'ekyo kye bateekako omutima gwabwe, abaana baabwe ab'obuenzi n'ab'obuwala,
26 kale ku lunaku olwo tekiriba bwe kityo ng'oyo aliwona alijja gy'oli okukikuwuliza n'amatu go!
27 Ku lunaku lwo akamwa ko kalyasamira oyo aliba ng'awonye, n'oyogera so toliba kasiru nate: bwe kityo oliba kabonero gye bali; kale balimanya nga ze Mukama.


text:
EKKANISA ya Uganda yeegunjulidde okutongoza obufumbo obugattibwa ku bunnabwo, kyokka nga mu kiseera ky’ekimu ekyayimbirira ekya ‘Katonda be yagatta awamu omuntu yenna tabaawukanyanga’.
Ennaku zino abaawukana mu bufumbo bw’Ekkanisa, kyokka ne baddayo mu Kkanisa n’emiruli emirala obufumbo bwabwe ne buweebwa omukisa beeyongedde obungi.
Nnagagga Dr. Nathan Karema ow’e Mbarara yanobwako mukazi we ow’empeta. Yafunyeeyo edduuda n’agattibwa nalyo ewa diisi kyokka era naddayo mu Kkanisa obufumbo bwe obw’okubiri butongozebwe.
Ekkanisa yagaanyi okutukuza empeta ya Dr. Karema eyookubiri, kyokka obufumbo bwe obwokubiri n’ebuwa omukisa era n’ebutongoza.
Kikyetaagisa okulaga obufumbo obutukuzibbwa we bwawukanira ku obwo obuweerebbwa omukisa. Ekyo kiri bwe kityo kubanga era waliwo endowooza egamba mti mu kutukuzibwa mulimu n’okuweebwa omukisa.
Ekkanisa egamba nti egatta kyokka b’egasse tebagattulula okuggyako okufa kwe kubaawukanya.
Kyokka abafumbo abaawukanye ng’okufa tekunnabaawukanya bwe banaaba n’omukisa okuyingira mu bufumbo obwokubiri, obwokusatu oba okusingawo ne baddayo mu kkanisa obufumbo bwabwe ne butongozebwa, awo ensi eneeba tegudde eddalu?
Ekiwoomera enkoko kiwoomera n’embaata, noolwekyo eky’okutongoza obufumbo obugattibwa ku bunnaabwo mu bwenkanya Ekkanisa tejja kukikomya ku bannaggagga bokka Bakarema naye ne bannakunkunyedda bajja kubwetaaga.
Ekkanisa ne bw’eneeba nga tegattulula be yagatta, kyokka ng’obufumbo obw’ennyongeza ebuwa omukisa era ebutongoza bangi b’eneeba esaze ku muguwa obufumbo obw’empeta emu bwe bwasibwako envumbo abaagala ekiteewuluza.
Amateeka g’Ekkanisa ag’obufumbo bwe ganaleetebwamu entaputa n’enneeyambisibwa eya nnabansasaana, olwo ensi eneeba etuuse okugwa eddalu lyennyini ekkankada. Towakana n’akatono.


text:
Ezekyeri Ezekiel
Chapter 44
1 Awo n'anzizaayo mu kkubo ery'omulyango ogw'ebweru ogw'awatukuvu ogutunuulira obuvanjuba; awo nga luggale.
2 Awo Mukama n'aŋŋamba nti Omulyango guno guliggalwawo, teguliggulwawo so tewaliba muntu aliyingirira mu gwo, kubanga Mukama Katonda wa Isiraeri ayingiridde omwo; kye gunaavanga guggalwawo.
3 Omulangira ye alituula omwo nga ye mulangira okuliiranga emmere mu maaso ga Mukama; aliyingira ng’afuluma mu kkubo ery'ekisasi eky’omulyango, ne mu kkubo omwo mw'anaayitanga ng'avaamu.
4 Awo n'antwala mu kkubo ery'omulyango ogw'obukiika obwa kkono mu maaso g'ennyumba; ne ntunula, kale, laba, ekitiibwa kya Mukama nga kijjudde ermyumba ya Mukama; ne nvuunama amaaso gange;
5 Awo Mukama n'aŋŋamba nti Omwana w'omuntu, weetegereze nnyo, otunule n'amaaso go era owulire n'amatu go ebyo byonna bye nkugamba ku biragiro byonna eby'omu nnyumba ya Mukama n'amateeka gaayo gonna; era weetegereze nnyo awayingirirwa mu nnyumba na buli awafulumirwa mu watukuvu.
6 Era ogambanga abajeemu, ogambanga ennyumba ya Isiraeri nti Bw'ati bw'ayogera Mukama Katonda nti Ai mmwe ennyumba ya Isiraeri, emizizo gyammwe gyonna gibamale,
7 kubanga muyingizizza bannaggwanga abatali bakomole mu mutima era abatali bakomole mu mubiri, okubeera mu watukuvu wange, okwonoonawo, ennyumba yange, bwe muwaayo emmere yange, amasavu n'omusaayi, era bo bamenye endagaano yange, okwongera ku mizizo gyammwe gyonna.
8 So temukuumye bintu byange ebitukuvu bye mwalagirwa: naye mweteekeddewo mwekka abakuumi b'ebyo bye nnalagira mu watukuvu wange.
9 Bw'ati bw'ayogera Mukama Katonda nti Tewaliba munnaggwanga, atali mukomole mu mutima era atali mukomole mu mubiri, aliyingira mu watukuvu wange, munnaggwanga yenna anaabanga mu baana ba Isiraeri.
10 Naye Abaleevi abanneesambira ddala, Isiraeri bwe yawaba, abaawaba okunvaako okugoberera ebifaananyi byabwe; abo balibaako obutali butuukirivu bwabwe.
11 Era naye baliba baweereza mu watukuvu wange, nga balina okulabirira ku miryango gy'ennyumba, era nga baweerereza mu nnyumba; abo be banattiranga abantu ekiweebwayo ekyokebwa ne ssaddaaka, eta banaayimiriranga mu maaso gaabwe okubaweereza.
12 Kubanga baabaweererezanga mu maaso g'ebifaananyi byabwe ne bafuuka nkonge ey'obutali butuukirivu eri ennyumba ya Isiraeri; kyenvudde mbayimusizaako omukono gwange, bw'ayogera Mukama Katonda, era balibaako obutali butuukirivu bwabwe.
13 So tebalinsemberera okukola omulimu ogw'obwakabona gye ndi, newakubadde okusemberera ekintu kyonna ku bintu byange ebitukuvu, eri ebintu ebisinga obutukuvu: naye balibaako ensonyi zaabwe n'emizizo gyabwe gye baakolanga.
14 Era naye ndibafuula abakuumi b'ennyumba gye baliragirwa, olw'okuweereza kwamu kwonna n'olwa byonna ebirikolebwa omwo.
15 Naye bakabona, Abaleevi, batabani ba Zadoki, abaakuumanga awatukuvu wange nga bwe baalagirwa, abaana ba Isiraeri bwe baawaba okunvaako, abo be balinsemberera okumpeereza; era banaayimiriranga mu maaso gange, okuwangayo gye ndi amasavu n'omusaayi, bw'ayogera Mukama Katonda:
16 abo banaayingiranga mu watukuvu wange, era banaasembereranga emmeeza yange okumpeereza, era banaakuumanga ebyo bye ndibalagira.
17 Awo olunaatuukanga bwe banaayingiranga mu miryango egy'oluggya olw'omunda, banaayambalanga ebyambalo ebya bafuta; so tewaabenga byoya bye banaayambalanga bwe banaabanga nga baweerereza mu miryango egy'oluggya olw'omunda ne munda.
18 Banaabanga n'ebiremba ebya bafuta ku mitwe gyabwe, era banaayambalanga seruwale eza bafuta mu biwato byabwe; tebeesibenga kintu kyonna ekituuyanya.
19 Awo bwe banaafulumanga mu luggya olw'ebweru, mu luggya olw'ebweru eri abantu, banaayambulanga ebyambalo byabwe bye baweererezaamu, ne babitereka mu nju entukuvu, ne bambala ebyambalo ebirala, balemenga okutukuza abantu n'ebyanbalo byabwe.
20 So tebamwanga mitwe gyabwe, so tebakuzanga nivumbo gyabwe; banaasalanga busazi enviiri ez'oku mitwe gyabwe.
21 So ne kabona yenna tanywanga nwenge nga bayingira mu luggya lw'omunda.
22 So tebawasanga namwandu newakubadde eyagobebwa bba: naye bawasenga abawala abatamanyi musajja ab'oku zadde ery'ennyumba ya Isiraeri, ba nnamwandu eyali muka kabona.
23 Era banaayigirizanga abantu abantu bange enjawulo bw'eri ey'ekitukuvu n'ekitali kitukuvu, ne babaawuza ekitali kirongoofu n'ekirongoofu.
24 N'awali empaka be banaayimiriranga okusala omusango; ng'emisango gyange bwe giri bwe banaazisalanga: era bakwatenga amateeka gange n'ebiragiro byange mu mbaga zange zonna ezaalagirwa; era batukuzenga ssabbiiti zange.
25 So tebasembereranga mufu yenna okwegwagwawaza: naye olwa kitaabwe ba nnyaabwe oba mutabani waabwe oba muwala waabwe, olwa muganda waabwe oba mwannyinaabwe atabanga na bba, bayinza okweyonoona.
26 Awo bw'amalanga okulongoosebwa, bamubalirenga ennaku musanvu.
27 Awo ku lunaku lw'anayingiranga mu watukuvu, mu luggya olw'omunda, okuweerereza mu watukuvu, anaawangayo ekikye ekiweebwayo olw'ekibi, bw'ayogera Mukama Katonda.
28 Era baliba n’obusika; nze ndi busika bwabwe: so temubawanga butaka mu Isiraeri; nze butaka bwabwe.
29 Baaalyanga ekiweebwayo eky'obutta n'ekiweebwayo olw'ekibi n'ekiweewayo olw'omusango; era buli kintu ekiwongebwa mu Isiraeri kinaabanga kyabwe.
30 N'ebisooka ku bibala byonna ebibereberye ku byonna na buli kitone ekya buli kintu ku bitone nammwe byonna binaabanga bya bakabona: era munaawanga kabona obutta bwammwe obugoyebwa obusooka, okutuuza omukisa ku nnyumba yo.
31 Bakabona tebalyanga ku kintu kyonna ekifa kyokka newakubadde eyataagulwa oba nnyonyi oba nsolo.


text:
Ezekyeri Ezekiel
Chapter 39
1 Naawe, omwana w'omuntu, mulagulireko Googi oyogere nti Bw'ati bw'ayogera Mukama Katonda nti Laba, ndi mulabe wo, ai Googi, omulangira wa Loosi, Meseki, ne Tubali:
2 era ndikuzzaayo, ne nkutwala mu maaso ne nkulinnyisa okuva mu njuyi ez'obukiika obwa kkono ezikomererayo; ne nkutuusa ku nsozi za Isiraeri:
3 era ndikuba omutego gwo ne nguggya mu mukono gwo ogwa kkono, ne ngwisa obusaale bwo mu mukono gwo ogwa ddyo.
4 Oligwa ku nsozi za Isiraeri, ggwe n'eggye lyo lyonna n'amawanga agali naawe: ndikuwaayo eri ennyonyi ez'amaddu ez'engeri zonna n'eri ensolo ez'omu nsiko okuliibwa.
5 Oligwa ku ttale mu bbanga: kubanga nze nkyogedde, bw'ayogera Mukama Katonda.
6 Era ndiweereza omuliro ku Magogi, ne ku abo abatuula ku bizinga nga tebaliiko kye batya: kale balimanya nga nze Mukama.
7 Era ndimanyisa erinnya lyange ettukuvu wakati mu bantu bange Isiraeri; so siriganya erinnya lyange ettukuvu okulivuma nate: kale amawanga galimanya nga nze Mukama, Omutukuvu mu Isiraeri.
8 Laba, kijja, era kirikolebwa, bw'ayogera Mukama Katonda; luno lwe lunaku lwe nnayogerako.
9 N'abo abatuula mu bibuga bya Isiraeri balifuluma, ne babissaako omuliro ebyokulwanyisa, engabo era n'obugabo, emitego n'obusaale, n'emiggo egy'omu mukono n'amafumu, balibissizaako omuliro emyaka musanvu:
10 n'okutyaba ne batatyaba nku mu ttale so tebalitema nku zonna mu kibira; kubanga balibissaako omuliro ebyokulwanyisa: era balinyaga abo abaabanyaganga, era balibaggyako abo abaaggyangako, bw'ayogera Mukama Katonda.
11 Awo olulituuka ku lunaku olwo ndiwa Googi ekifo eky'okuziikamu mu Isiraeri, ekiwonvu ky'abo abayitamu ku luuyi olw'ennyanja olw'ebuvanjuba: era kiriziyiza abo abayitamu: era baliziika eyo Googi n'olufulube lwe lwonna: kale balikiyita nti Kiwonvu Kamonugoogi.
12 Era ennyumba ya Isiraeri balimala emyezi musanvu nga babaziika, balongoose ensi.
13 Weewaawo, abantu bonna ab'omu nsi balibaziika; era kiriba kya kaati gye bali ku lunaku lwe ndigulumizibwa, bw'ayogera Mukama Katonda.
14 Era balyawulamu abasajja okuba n'omulimu ogw'olutata, abanaayitanga mu nsi okuziika abo abaliyitamu, abalisigala ku maaso g'ensi, okugirongoosa: emyezi musanvu nga giweddeko balinoonya.
15 N'abo abayita mu nsi baliyitamu; awo omuntu yenna bw'anaalabanga eggumba ly'omuntu, kale anaasimbangako akabonero, okutuusa abaziisi lwe baliriziika mu kiwonvu Kamonugoogi.
16 Era walibaawo ekibuga ekiriyitibwa Kamona. Bwe batyo bwe balirongoosa ensi.
17 Naawe, omwana w'omuntu, bw'ati bw'ayogera Mukama Katonda nti Yogera n'ennyonyi ez'engeri zonna na buli nsolo ey'omu nsiko nti Mukuŋŋaane mujje; mukuŋŋaane enjuyi zonna eri ssaddaaka yange gye mbaweerayo, ssaddaaka ennene ku nsozi za Isiraeri, mulye ennyama, munywe omusaayi.
18 Mulirya ennyama ey'ab'amaanyi, ne munywa omusaayi gw'abalangira ab'ensi, ogw'endiga ennume n'ogw'abaana b'endiga n'ogw'embuzi, n'ogw'ente ennume, zonna za ssava eza Basani.
19 Era mulirya amasavu ne mukkuta, ne munywa omusaayi ne mutamiira, ku ssaddaaka yange gye mbaweereddeyo.
20 Era mulikkutira mu ddiiro lyange embalaasi n'amagaali, abasajja ab'amaanyi n'abasajja bonna abalwanyi, bw'ayogera Mukama Katonda.
21 Era nditeeka ekitiibwa kyange mu mawanga, n'amawanga gonna galiraba omusango gwange gwe ntuukirizza, n'omukono gwange gwe mbataddeko.
22 Kale ennyumba ya Isiraeri balimanya nga nze Mukama Katonda waabwe okuva ku lunaku olwo n'okweyongerayo.
23 N'amawanga galimanya ng'ennyumba ya Isiraeri baagenda mu busibe olw'obutali butuukirivu bwabwe; kubanga bansobya ne mbakisa amaaso gange: kale ne mbawaayo mu mukono gw'abalabe baabwe, ne bagwa bonna n'ekitala.
24 Ng'obutali bulongoofu bwabwe bwe bwali era ng'okusobya kwabwe bwe kwali, bwe ntyo bwe nnabakola; ne mbakisa amaaso gange.
25 Mukama Katonda kyava ayogera bw'ati nti Kaakano nnaakomyawo obusibe bwa Yakobo, ne nsaasira ennyumba yonna eya Isiraeri; era ndikwatirwa erinnya lyange ettukuvu obuggya.
26 Era balibaako ensonyi zaabwe n'okusobya kwabwe kwonna kwe bansobya, bwe balituula mu nsi yaabwe nga tebaliiko kye batya, so nga tewali alibatiisa;
27 bwe ndiba nga mbakomezzaawo okubaggya mu mawanga, era nga mbakuŋŋaanyizza okuva mu nsi ez'abalabe baabwe, era nga ntukuzibwa mu bo mu maaso g'amawanga mangi.
28 Kale balimanya nga nze Mukama Katonda waabwe, kubanga nabasindika mu busibe mu mawanga, era nga mbakuŋŋaanyizza mu nsi yaabwe bo; so sirireka nate n'omu ku bo okubeera eyo;
29 so siribakisa nate maaso gange: kubanga nfuse omwoyo gwange ku nnyumba ya Isiraeri; bw'ayogera Mukama Katonda.


text:
ABOOLUGANDA basatu batabuse,ng'entabwe evudde ku nnyumba z’abapangisa kitaabwe ze yaleka.
Irene Namugenyi, Prossie Naggayi ne Joh Kalule nga bonna baana b’omugenzi Joseph Kasule ow’e Kyengera Mugongo be baabuzeeko akatono okukubagana.
Abawala balumiriza mwannyinaabwe Kalule okwekomya ssente zonna eziva mu nju zino. Abawala bano baagambye nti ggaayi ono yeekwasa okuba nti bbo baafumbirwa ebintu byonna n’abyezza era n’alagira n’abapangisa obutabakombya ku ssente.
Ensonga abawala baasoose kuzitwala mu b’ekika kyokka ne balemererwa okukkaanya kwe kweyongerayo mu FIDA. Bannamateeka ba FIDA bayise abaana bano bagonjoole ensonga zino.


text:
Essuula 15
1 Era ffe abalina amaanyi kitugwanidde okwetikkanga obunafu bw'abo abatalina maanyi, so si kwesanyusanga fekka.
2 Buli muntu mu ffe asanyusenga munne mu bulungi olw'okuzimba.
3 Kubanga era ne Kristo teyeesanyusanga yekka: naye, nga bwe kyawandiikibwa, nti Ebivume byabwe abaakuvuma byagwa ku nze.
4 Kubanga byonna ebyawandiikibwa edda, byawandiikibwa kutuyigiriza ffe, tulyoke tubeerenga n'okusuubira olw'okugumiikiriza n'olw'okusanyusa kw'ebyawandiikibwa.
5 Era Katonda w'okugumiikiriza n'okusanyusa abawe mmwe okulowoozanga obumu mwekka na mwekka mu ngeri ya Kristo Yesu:
6 mulyoke muwenga ekitiibwa Katonda, Kitaawe wa Mukama waffe Yesu Kristo, n'omwoyo ogumu n'akamwa akamu.
7 Kale musembezaganyenga mwekka na mwekka, nga Kristo bwe yabasembeza mmwe, olw'ekitiibwa kya Katonda.
8 Kubanga njogera nti Kristo yali muweereza w'abakomole olw'amazima ga Katonda, okunyweza ebyasuubizibwa eri bajjajja,
9 era ab'amawanga balyoke bawenga Katonda ekitiibwa olw'okusaasira; nga bwe kyawandiikibwa nti Kye nnaavanga nkwatula mu b'amawanga, Era nnaayimbiranga erinnya lyo.
10 Era nate ayogera nti Musanyukenga, mmwe ab'amawanga, wamu n'abantu be.
11 Era nate nti Mutenderezenga Mukama, mmwe ab'amawanga mwenna; Era ebika byonna bimutenderezenga.
12 Era nate Isaaya ayogera nti Waliba ekikolo kya Yese, Era ayimirira okufuga ab'amawanga; Oyo ab'amawanga gwe balisuubira.
13 Era Katonda ow'okusuubirwa abajjuze mmwe essanyu lyonna n’emirembe olw'okukkiriza, mmwe musukkirirenga mu kusuubira, mu maanyi g'Omwoyo Omutukuvu.
14 Era nange nze ntegeeredde ddala ebyammwe, baganda bange, nga nammwe mujjudde obulungi, mujjudde okutegeera kwonna, nga muyinza n'okubuuliriragana mwekka na mwekka.
15 Naye nneeyongedde okuguma katono okubawandiikira, nga kubajjukiza na olw'ekisa kye nnaweebwa Katonda
16 nze okubeeranga omuweereza wa Kristo Yesu eri ab'amawanga nga nkolera enjiri ya Katonda omulimu gwa kabona, ssaddaaka y'ab'amawanga eryoke esiimibwe ng'ekuzibwa Omwoyo Omutukuvu.
17 Kale okwenyumiriza ndi nakwo mu Kristo Yesu mu bya Katonda.
18 Kubanga siryaŋŋanga kwogera kigambo kyonna wabula Kristo bye yankoza, olw'okuwulira kw'ab'amawanga, mu kigambo ne mu kikolwa,
19 mu maanyi g'obubonero n’eby'amagero, mu maanyi g'Omwoyo Omutukuvu; bwe kityo okuva mu Yerusaalemi n'okwetooloola okutuuka mu Iruliko, natuukiriza enjiri Kristo;
20 naye nga njagala ekitiibwa kino okubuuliranga enjiri, si awayatulibwa erinnya lya Kristo nnemenga okuzimba ku musingi gwa beene;
21 naye nga bwe kyawandiikibwa nti Baliraba abatabuulirwanga bigambo bye, Era abataawulira balitegeera.
22 Era kyennavanga nziyizibwa emirundi emingi okujja gye muli;
23 naye kaakati, kubanga sikyalina bbanga mu nsi zino, era kubanga, okuva mu myaka mingi nnali njagala okujja gye muli,
24 we ndigendera mu Esupaniya (kubanga nsuubira okubalaba nga mpitayo, mmwe mumperekereko okuntuusa eyo, bwe ndimala okubalabako n'okusanyukirako awamu nammwe);
25 naye kaakati ŋŋenda e Yerusalemi, okuweereza abatukuvu.
26 Kubanga ab'e Makedoni n'ab'e Akaya baasiima okusolooleza ebintu abaavu ab'omu batukuvu abali Yerusaalemi.
27 Kubanga basiima; era nga bababanja. Kuba oba ng'ab'amawanga basseekimu n'ebyabwe eby'omwoyo, babanja okubaweereza nate eby'omubiri.
28 Kale bwe ndimala ekyo, bwe ndibakwasiza ddala ebibala ebyo ndivaayo, okuyita ewammwe okugenda e Supaniya.
29 Era mmanyi nga bwe ndijja gye muli ndijja mu mukisa gwa Kristo nga gutuukiridde.
30 Era mbeegayiridde, ab'oluganda, ku bwa Mukama waffe Yesu Kristo, n'olw'okwagala kw'Omwoyo, okufubiranga awamu nange mu kunsabira Katonda;
31 ndyoke mpone mu abo abatawulira mu Buyudaaya, n'okuweereza kwange kwe ntwala e Yerusaalemi kusiimibwe abatukuvu;
32 ndyoke njije gye muli n'essanyu olw'okwagala kwa Katonda, mpummulire wamu nammwe.
33 Era Katonda ow'emirembe abeerenga nammwe mwenna. Amiina.


text:
Yeremiya Jeremiah
Chapter 20
1 Awo Pasukuli mutabani wa Immeri kabona, eyali omwami omukulu ow'omu nnyumba ya Mukama, n’awulira Yeremiya ng'alagula ebyo.
2 Awo Pasukuli n'akuba Yeremiya nnabbi n'amusiba mu nvuba eyali mu mulyango ogw'engulu ogwa Benyamini ogwali mu nnyumba ya Mukama.
3 Awo olwatuuka enkya Pasukuli n'aggya Yeremiya mu nvuba. Awo Yeremiya n'amugamba nti Mukama takutuumye linnya lyo Pasukuli wabula Magolumissabibu.
4 Kubanga bw'ati bw'ayogera Mukama nti Laba, ndikufuula eky'entiisa eri ggwe kennyini n'eri mikwano gyo bonna: era baligwa n'ekitala eky'abalabe baabwe, n'amaaso go galikiraba: era ndiwa Yuda yenna mu mukono gwa kabaka w'e Babulooni, naye alibatwala e Babulooni nga basibe, era alibatta n'ekitala.
5 Era nate ndiwa obugagga bwonna obw'omu kibuga kino n'amagoba gaamu gonna n'ebintu byamu byonna eby'omuwendo omungi, weewaawo, ebintu byonna ebya bassekabaka ba Yuda ndibiwa mu mukono gw'abalabe baabwe, abalibanyaga ne babakwata ne babatwala e Babulooni.
6 Naawe, Pasukuli, n'abo bonna abali mu nnyumba yo baligenda mu busibe: era olituuka e Babulooni, era olifiira eyo, era oliziikirwa eyo, ggwe ne mikwano gyo bonna be walagula eby'obulimba.
7 Ai Mukama, wannimba nze ne nnimbibwa: onsinga nze amaanyi era owangudde: nfuuse ekisekererwa okuzibya obudde, buli muntu ankudaalira.
8 Kubanga buli lwe njogera, njogerera waggulu; njogerera waggulu nti Ekyejo n'okunyaga: kubanga ekigambo kya Mukama bakifuula ekivume gye ndi n'eky'okusekererwa okuzibya obudde.
9 Era bwe njogera nti Siimwogereko so sikyayogerera mu linnya lye, kale mu mutima gwange muba ng'omuliro ogubuubuuka ogusibibwa mu magumba gange, era nga nkooye okuzibiikiriza so siyinza kubeerera awo.
10 Kubanga mpulidde okulyolyoma kw'abangi, entiisa enjuyi zonna. Muloope, naffe tunaamuloopa bwe boogera mikwano gyange ennyo bonna, bo abalabirira okuwenyera kwange; mpozzi anaasendebwasendebwa, naffe tunaamuwangula, era tulimuwalanako eggwanga:
11 Naye Mukama ali nange ng'ow'amaanyi ow'entiisa: abanjigganya kyebaliva beesittala so tebaliwangula: baliswala nnyo, kubanga tebakoze bya magezi, balikwatibwa ensonyi ezitaliggwaawo eziteerabirwenga ennaku zonna.
12 Naye, ai Mukama w'eggye, akema omutuukirivu, alaba emmeeme ey'omunda, ndabe eggwanga lyo ly'oliwalana ku bo; kubanga nkubikkulidde ensonga yange.
13 Muyimbire Mukama, mutendereze Mukama: kubanga awonyezza emmeeme y'oyo eyeetaaga mu mukono gw'abo abakola obubi.
14 Olunaku kwe nnazaalirwa lukolimirwe: olunaku mmange kwe yanzaalira luleme okuweebwa omukisa.
15 Akolimirwe oyo eyamuleetera kitange ebigambo nti Ozaaliddwa mwana wa bulenzi; ng'amusanyusa nnyo.
16 Era omusajja oyo abeere ng'ebibuga Mukama bye yasuula n'ateenenya: awulire okukaaba enkya, n'okwogerera wa ggulu mu ttuntu;
17 kubanga teyanzita bwe nnava mu lubuto; bw'atyo mmange yandibadde entaana yange, n'olubuto lwe lwandibadde lukulu ennaku zonna.
18 Naviira ki mu lubuto okulaba okutegana n'obuyinike, ennaku zange zimalibwewo olw'ensonyi?


text:
2 Ebyomumirembe 2 Chronicles
Chapter 24
1 Yowaasi yali yaakamaze emyaka musanvu bwe yatanula okufuga; n'afugira emyaka amakumi ana mu Yerusaalemi: ne nnyina erinnya lye yali Zebbiya ow'e Beeruseba.
2 Yowaasi n'akola ebyali mu maaso ga Mukama ebirungi ennaku zonna eza Yekoyaada kabona.
3 Yekoyaada n'amuwasiza abakazi babiri; n'azaala abaana ab'obulenzi n'ab'obuwala.
4 Awo olwatuuka oluvannyuma lw'ebyo Yowaasi n'ayagala okuddaabiriza ennyumba ya Mukama.
5 N'akuŋŋaanya bakabona n'Abaleevi, n'abagamba nti Mufulume mugende mu bibuga bya Yuda, musolooze ku Isiraeri yenna ffeeza ey'okuddaabiriza ennyumba ya Katonda wammwe buli mwaka, era temulema kwanguya ekigambo ekyo. Era naye Abaleevi ne batakyanguya.
6 Awo kabaka n’ayita Yekoyaada omukulu n'amugamba nti Kiki ekyakulobera okusalira Abaleevi okuleetanga omusolo gwa Musa omuddu wa Mukama olw'eweema ey'obujulirwa nga bagusolooza ku Yuda ne ku Yerusaalemi ne ku kibiina kya Isiraeri?
7 Kubanga batabani ba Asaliya, omukazi oyo omubi, baali bamenye ennyumba ya Katonda; era n'ebintu byonna ebyawongebwa eby'omu nnyumba ya Mukama ne babiwa Babaali.
8 Awo kabaka n'alagira ne bakola essanduuko, ne bagiteeka ebweru awali oluggi olw'ennyumba ya Mukama.
9 Ne balangira mu Yuda yonna ne mu Yerusaalemi okuleetera Mukama omusolo, Musa omuddu wa Katonda gwe yateeka ku Isiraeri mu ddungu.
10 Awo abakulu bonna n'abantu bonna ne basanyuka ne baleeta ne basuula mu ssaaduuko okutuusa lwe baamala.
11 Awo olwatuuka mu kiseera ekyo lwe baaleetanga essanduuko mu nju kabaka w'ateeseza ebigambo mu mukono gw'Abaleevi, era bwe baalaba nga mulimu ebintu bingi, awo omuwandiisi wa kabaka n'omuweereza wa kabona omukulu ne bajja ne baggyamu ebintu mu ssanduuko, ne bagitwala ne bagizza mu kifo kyayo. Bwe batyo bwe baakolanga buli lunaku, ne basolooza ebintu bingi nnyo.
12 Awo kabaka ne Yekoyaada ne bagiwa abo abaakolanga omulimu ogw'okuweerezanga okw'omu nnyumba ya Mukama; ne bagulirira ab'amayinja n'ababazzi okuddaabiriza ennyumba ya Mukama era n'abaweesi b'ebyuma n'ab'ebikomo okuddaabiriza ennyumba ya Mukama.
13 Awo abakozi ne bakola omulimu ne bakamala, ne basimba ennyumba ya Katonda nga bwe kyagwanira, ne baginyweza.
14 Awo bwe baamalira ddala, ne baleeta ebintu ebyafikkawo mu maaso ga kabaka ne Yekoyaada, ne babikoza ebintu eby'omu nnyumba ya Mukama, ebintu ebiweereza era eby'okuwongeramu, n'ebijiiko, n'ebintu ebya zaabu ne ffeeza. Ne bawangayo ebiweebwayo ebyokebwa mu nnyumba ya Mukama obutayosanga ennaku zonna eza Yekoyaada.
15 Naye Yekoyaada n'akaddiwa, ng'ajjudde ennaku ng'awangadde ennaku nnyingi n'afa; yali yaakamaze emyaka kikumi mu amakumi asatu we yafiira.
16 Ne bamuziika mu kibuga kya Dawudi mu bakabaka kubanga yakola bulungi mu Isiraeri n'eri Katonda n'ennyumba ye.
17 Awo oluvannyuma Yekoyaada ng'afudde abakulu ba Yuda ne bajja ne bavuunamira kabaka. Awo kabaka n'abawulira.
18 Ne balekanga ennyumba ya Mukama Katonda: wa bajjajjaabwe, ne baweerezanga Baasera n'ebifaananyi: obusungu ne bujja ku Yuda ne ku Yerusaalemi olw'omusango gwabwe ogwo.
19 Era naye n'abatumiranga bannabbi okubakomyawo eri Mukama; ne babanga bajulirwa eri bo: naye ne bataganyanga kutega matu.
20 Awo omwoyo gwa Katonda ne gujja ku Zekkaliya, mutabani wa Yekoyaada kabona; n'ayimirira wagguluko awali abantu n'abagamba nti Bw'atyo bw'ayogera Katonda nti Musobezanga ki ebiragiro bya Mukama n'okuyinza ne mutayinza kulaba mukisa? kubanga mwaleka Mukama, era naye kyavudde abaleka mmwe.
21 Ne bamwekobaana era olw'ekiragiro kya kabaka ne bamukubira amayinja mu luggya olw'oku nnyumba ya Mukama.
22 Bw'atyo Yowaasi kabaka n'atajjukira kisa kye yakolwa Yekoyaada kitaawe, naye n'atta mutabani we. Awo bwe yali ali kumpi okufa n'ayogera nti Mukama akitunuulire akivunaane.
23 Awo olwatuuka omwaka bwe gwayitawo eggye ery'Abasuuli ne limutabaala: ne bajja eri Yuda ne Yerusaalemi ne bazikiriza abakulu bonna ab'abantu okubamalawo mu bantu, ne baweereza omunyago gwabwe gwonna eri kabaka w'e Ddamasiko.
24 Kubanga eggye ery'Abasuuli lyajja nga balina ekibiina ky'abasajja ekitono; Mukama n'agabula mu mukono gwabwe eggye eddene ennyo nnyini, kubanga baali balese Mukama Katonda wa bajjajjaabwe.
25 Awo bwe baamuvaako (kubanga baamuleka obulwadde nga bumukutte nnyo) abaddu be ye ne bamwekobaana olw'omusaayi gwa batabani ba Yekoyaada kabona, ne bamuttira ku kitanda kye n'afa: ne bamuziika mu kibuga kya Dawudi, naye ne batamuziika mu masiro ga bassekabaka:
26 Era bano be baamwekobaana; Zabadi mutabani wa Simeyaasi omukazi Omwamoni, ne Yekozabadi mutabani wa Simulisi omukazi Omumowaabu.
27 Era ebya batabani be n'emigugu egyamuteekebwako bwe gyali emikulu n'okuzimba nate ennyumba ya Katonda, laba, byawandiikibwa mu bitegeeza eby'ekitabo kya bassekabaka. Amaziya mutabani we n'afuga mu kifo kye.


text:
Essuula 10
1 Waaliwo omuntu mu Kayisaliya, erinnya lye Koluneeriyo, omwami w'ekitongole ekyayitibwanga Ekitaliano,
2 omwegendereza, atya Katonda awamu n'ennyumba ye yonna, eyagabanga ebintu ebingi mu bantu, n'asabanga Katonda ennaku zonna.
3 Oyo n'alaba mu kwolesebwa mu lwatu, nga mu ssaawa ey'omwenda ey'emisana, malayika wa Katonda ng'amuyingirira, ng'amugamba nti Koluneeriyo.
4 N'amwekaliriza amaaso n'atya n'agamba nti Kiki, Mukama wange? N'amugamba nti Okusaba kwo n'okugaba kwo birinnye olw'okujjukiza mu maaso ga Katonda.
5 Era kaakano tuma abantu e Yopa, oyiteyo omuntu Simooni, erinnya lye ery'okubiri Peetero:
6 oyo yakyazibwa omuntu Simooni, omuwazi w'amaliba, n'ennyumba ye eriraanye ku nnyanja.
7 Malayika eyayogera naye bwe yagenda, yayita abaddu be babiri ab'omu nnyumba ne sserikale atya Katonda mu abo abaamuweerezanga buliijo:
8 bwe yamala okubategeeza ebigambo byonna n'abatuma e Yopa.
9 Awo ku lunaku olw'okubiri, bwe baali nga batambula abo, nga banaatera okutuuka ku kibuga, Peetero n'alinnya ku nju waggulu okusaba nga mu ssaawa ey'omukaaga.
10 N'alumwa enjala n'ayagala okulya. Naye bwe baali nga bajjula, omwoyo gwe ne guwaanyisibwa;
11 n'alaba eggulu nga libikkuse, ekintu ne kimukkira nga kifaanana essuuka ennene, ng'ekwatiddwa ku birenge bina okussibwa, n'essibwa wansi:
12 omwali ebisolo byonna ebirina amagulu ana, n’eby'ewalula eby’ensi, n’ennyonyi ez’omu bbanga.
13 Eddoboozi ne lijja eri ye nti Golokoka, Peetero, osale olye.
14 Naye Peetero n'agamba nti Nedda, Mukama wange; kubanga siryanga kya muzizo newakubadde ekibi.
15 Eddoboozi nate (ne lijja) gy'ali omulundi ogw'okubiri nti Katonda bye yalongoosa tobifuulanga ggwe bya muzizo.
16 Ne kiba bwe kityo emirundi esatu: amangu ago ekintu ne kitwalibwa mu ggulu.
17 Awo Peetero bwe yabuusabuusa munda mu ye amakulu g'okwolesebwa kw'alabye bwe gali, laba, abantu abaatumibwa Koluneeriyo, bwe baamala okubuuza ennyumba ya Simooni, ne bayimirira ku luggi,
18 ne bayita ne babuuza nga Simooni, erinnya lye ery'okubiri Peetero, yakyazibwa omwo.
19 Awo Peetero bwe yali alowooza ku kwolesebwa, Omwoyo n'amugamba nti Laba, abantu basatu bakunoonya.
20 Naye golokoka, okke ogende nabo nga tobuusabuusa: kubanga nze mbatumye.
21 Peetero n'akka eri abantu n'agamba nti Laba, nze nzuuno gwe munoonya: kiki ekibaleese?
22 Ne bagamba nti Koluneeriyo omwami, omuntu omutuukirivu, atya Katonda, eyasiimibwa mu ggwanga lyonna ery'Abayudaaya, yalabulwa malayika omutukuvu okukutumira okujja mu nnyumba ye, awulire ebigambo ebiva mu ggwe.
23 Awo n'abayingiza n'abaaniriza. Awo ku lunaku olw'okubiri Peetero n’agolokoka n'asitula wamu nabo, n'ab'oluganda abamu ab'omu Yopa ne bagenda naye.
24 Awo ku lunaku olw'okubiri ne bayingira mu Kayisaliya. Koluneeriyo yali ng'abalindirira ng'akuŋŋaanyizza ab'ekika kye n'abaali mikwano gye ennyo.
25 Awo Peetero bwe yali anaatera okuyingira Koluneeriyo n'amusisinkana, n'amufukaamirira ku bigere n’asinza.
26 Naye Peetero n'amuyimusa ng'agamba nti Yimirira; nange ndi muntu buntu.
27 Ng'ayogera naye n'ayingira n'asanga bangi nga bakuŋŋaanye,
28 n'abagamba nti Mumanyi nga si kirungi omuntu Omuyudaaya okwegatta n'ow'eggwanga eddala oba okujja gy'ali; era Katonda yandaga nnemenga okuyita amuntu yenna ow'omuzizo oba omubi.
29 Kyenvudde njija ne ssigaana bwe nnayitibwa. Kyeava mbuuza nti Kiki ekimpisizza?
30 Awo Koluneeriyo n’agamba nti Kaakano waakayitawo ennaku nnya nnali nga nsaba, okutuusa mu ssaawa eno okusaba okw'omu ssaawa ey'omwenda mu nnyumba yange; laba, omuntu n’ayimirira mu maaso gange eyalina engoye ezimamasa,
31 n'agamba nti Koluneeriyo, okusaba kwo kwawulirwa, okugaba kwo ne kujjukirwa mu maaso ga Katonda.
32 Kale tuma e Yopa, oyite Simooni, erinnya lye ery'okubiri Peetero: oyo yakyazibwa mu nnyumba ya Simooni omuwazi w'amaliba eri okumpi n’annyanja.
33 Awo amangu ago ne nkutumira: n'okola bulungi bw'ozze. Kale kaakano tuli wano fenna mu maaso ga Katonda tuwulire byonna by'olagiddwa Mukama.
34 Awo Peetero n'ayasamya akamwa ke n'agamba nti Mazima ntegedde nga Katonda tasosola mu bantu:
35 naye mu ggwanga lyonna lyonna amutya n'akola obutuukirivu amukkiriza.
36 Ekigambo kye yatumira abaana ba Isiraeri, ng'abuulirira emirembe mu Yesu Kristo (ye Mukama w'ebintu byonna)-
37 mmwe mukimanyi, ekyayogerwa ekyali mu Buyudaaya bwonna, ekyasookera mu Ggaliraaya oluvannyuma lw'okubatiza kwe yabuulira Yokaana,
38 Yesu Omunazaaleesi Katonda bwe yamufukaako amafuta n'Omwoyo Omutukuvu n'amaanyi: eyatambulanga ng'akola bulungi, ng'awonya bonna abaajoogebwanga Setaani; kubanga Katonda yali naye.
39 Naffe tuli bajulirwa b'ebigambo byonna bye yakola mu nsi y'Abayudaaya ne mu Yerusaalemi; oyo ne bamutta bwe baamuwanika ku muti.
40 Oyo Katonda n'amuzuukiriza ku lunaku olw'okusatu n'amulaga mu lwatu,
41 si mu bantu bonna naye mu bajulirwa Katonda be yalonda olubereberye, be ffe abaalya ne tunywa naye bwe yamala okuzuukira mu bafu.
42 N'atulagira okubuulira abantu n'okutegeeza ng'oyo Katonda gwe yalagira okubeera omusazi w'omusango gw'abalamu n'abafu.
43 Oyo bannabbi bonna bamulangako nga buli amukkiriza aggibwako ebibi olw'erinnya lye.
44 Awo Peetero bwe yali akyayogera ebigambo ebyo, Omwoyo Omutukuvu n'abagwako bonna abaawulira ekigambo.
45 Ne basamaalirira abakkiriza abakomole, bonna abajja ne Peetero, kubanga ne ku mawanga ekirabo eky'Omwoyo Omutukuvu kifukiddwa.
46 Kubanga baabawulira nga boogera ennimi ne bagulumiza Katonda. Awo Peetero n'addamu nti
47 Omuntu ayinza okugaana amazzi bano obutabatizibwa, bano abaweereddwa Omwoyo Omutukuvu nga ffe?
48 N'alagira babatizibwe okuyingira mu linnya lya Yesu Kristo. Oluvannyuma ne bamwegayirira okumalayo ennaku nnyingiko.


text:
Okubala Numbers
Chapter 2
1 Awo Mukama n'agamba Musa ne Alooni nti
2 Abaana ba Isiraeri banaasiisiranga buli muntu okuliraana n'ebendera ye, awali obubonero bw'ennyumba za bakitaabwe: banaasiisiranga okwolekera eweema ey'okusisinkanirangamu enjuyi zonna.
3 Era abo abasiisira ku luuyi olw'ebuvanjuba okutunuulira enjuba gy'eva banaabanga ba bendera ya lusiisira lwa Yuda, ng'eggye lyabwe bwe liri: era Nakusoni mutabani wa Amminadaabu ye anaabanga omukulu w'abaana ba Yuda.
4 Era eggye lye n'abo abaabalibwa ku bo baali obukumi musanvu mu lukaaga.
5 N'ekika kya Isakaali be banaasiisiranga okumuliraana: era Nesaneeri mutabani wa Zuwaali ye anaabanga omukulu w'abaana ba Isakaali:
6 n'eggye lye n'abo abaabalibwa ku lyo baali obukumi butaano mu enkumi nnya mu bina:
7 n'ekika kya Zebbulooni: era Eriyaabu mutabani wa Keroni ye anaabanga omukulu w'abaana ba Zebbulooni:
8 n'eggye lye n'abo abaabalibwa ku lyo baali obukumi butaano mu kasanvu mu bina.
9 Bonna abaabalibwa ku lusiisira lwa Yuda baali kasiriivu mu obukumi munaana mu lukaaga mu bina, ng'eggye lyabwe bwe lyali. Be banaasookanga okusitula.
10 Ku luuyi olw'obukiika obwa ddyo we wanaabanga ebendera ey'olusiisira lwa Lewubeeni ng'eggye lyabwe bwe liri: era Erizuuli mutabani wa Sedewuli ye anaabanga omukulu w'abaana ba Lewubeeni.
11 N'eggye lye n'abo abaabalibwa ku lyo baali obukumi buna mu kakaaga mu bitaano.
12 N'ekika kya Simyoni be banaasiisiranga okumuliraana: era Serumyeri mutabani wa Zulisadaayi ye anaabanga omukulu w'abaana ba Simyoni:
13 n'eggye lye n'abo abaabalibwa ku bo baali obukumi butaano mu kenda mu bisatu:
14 n'ekika kya Gaadi: era Eriyasaafu mutabani wa Leweri ye anaabanga omukulu w'abaana ba Gaadi:
15 n'eggye lye n'abo abaabalibwa ku bo baali obukumii buna mu enkumi ttaano mu lukaaga mu ataano.
16 Bonna abaabalibwa ku lusiisira lwa Lewubeeni baali kasiriivu mu obukumi butaano mu lukumi mu bina mu ataano, ng'eggye lyabwe bwe lyali. Be banaddiriranga bali okusitula.
17 Eweema ey'okusisinkanirangamu n'eryoka etambulanga, wamu n'olusiisira lw'Abaleevi wakati mu nsiisira; nga bwe basiisira, bwe banaasitulanga bwe batyo, buli muntu mu kifo kye, awali ebendera zaabwe.
18 Ku luuyi olw'ebugwanjuba we wanaabanga ebendera ey'olusiisira lwa Efulayimu ng'eggye lyabwe bwe lizi: era Erisaama mutabani wa Amaiikudi ye anaabanga omukulu w'abaana ba Efulayimu.
19 N'eggye lye n'abo abaabalibwa ku bo, baali obukumi buna mu bitaano.
20 N'ekika kya Manase kye kinaamuddiriranga: era Gamalyeri mutabani wa Pedazuuli ye anaabanga omukulu w'abaana ba Manase;
21 n'eggye lye n'abo abaabalibwa ku bo baali obukumi busatu mu enkumi bbiri mu bibiri:
22 n'ekika kya Benyamini: era Abidaani mutabani wa Gidiyooni ye anaabanga omukulu w'abaana ba Benyamini:
23 n'eggye lye n'abo abaabalibwa ku bo baali abukumi busatu mu enkumi ttaano mu bina.
24 Bonna abaabalibwa ku lusiisira lwa Efulayimu baali kasiriivu mu kanaana mu kikumi, ng'eggye lyabwe bwe lyali. Be banaddiriranga bali nate okusitula.
25 Ku luuyi olw'obukiika obwa kkono we wanaabanga ebendera ey'olusiisira lwa Ddaani ng'eggye lyabwe bwe liri: era Akiyezeeri mutabani wa Amisadaayi ye anaabanga omukulu w'abaana ba Ddaani.
26 N'eggye lye n'abo abaabalibwa ku bo baali obukumi mukaaga mu enkumi bbiri mu lusanvu.
27 N'ekika kya Aseri be banaasiisiranga okumuliraana: era Pagiyeeri mutabani wa Okulaani ye anaabanga omukulu w'abaana ba Aseri:
28 n'eggye lye n'abo abaabalibwa ku bo baali obukumi buna mu lukumi mu bitaano:
29 n'ekika kya Nafutaali: era Akira mutabani wa Enani ye anaabanga omukulu w'abaana ba Nafutaali:
30 n'eggye lye n'abo abaabalibwa ku bo baali obukumi butaano mu enkumi ssatu mu bina.
31 Bonna abaabalibwa ku lusiisira lwa Ddaani baali kasiriivu mu obukumi butaano mu kasanvu mu lukaaga. Be banaasembanga ng'ebendera bwe ziri.
32 Abo be baabalibwa ku baana ba Isiraeri ng'ennyumba za bakitaabwe bwe zaali: bonna abaabalibwa ku nsiisira ng'eggye lyabwe bwe lyali baali obusiriivu mukaaga mu enkumi ssatu mu bitaano mu ataano.
33 Naye Abaleevi tebaabalibwa mu baana ba Isiraeri; nga Mukama bwe yalagira Musa.
34 Abaana ba Isiraeri bwe baakola bwe batyo; nga byonna bwe byali Mukama bye yalagira Musa, bwe baasiisiranga bwe batyo awali ebendera zaabwe, era bwe batyo bwe baasitulanga, buli muntu ng'enda zaabwe bwe zaali, ng'ennyumba za bakitaabwe bwe zaali.


text:
OMUKAZI yeekyaye n'atema bba omukono bw’abadde abataasa ne muggyawe nga balwana. Moses Malanyi ow’e Kasubi agamba nti mukyala we omuto Betty Kwade 25 , yabadde asaba ssente agende mu kyalo wabula Harriet Namubiru 28, n'amwambalira ne balwana.
Agamba nti yavuddeyo okubataasa Namubiru mukyala mukulu ow'abaana ababiri n'akwata ejjambiya n'amutema omukono katono agukutuleko.
Namubiru bwe yalabye nga bba afuuwa musaayi n'akwata abaana be n'adduka. Kati mukyala muto Betty alina abaana bana y’ali mu ddwaaliro ng’ajjanjaba bba.
Mulanyi agamba nti, yafuna abakyala bano ng’anoonya ssanyu n’okwewala okuwankawanka kyokka kati atuuse okulomba kubamga ogumu bagenda kugusalako.


text:
Bya MEDDIE MUSISI
Emirundi mingi okwonooneka kw’abaana kusobola okubaawo nga kuva ku bazadde bombi obutatuukiriza buvunaanyizibwa bwabwe. Abalongo Josephine Nakato ne munne Juliet Babirye bwe bakuttottolera ennaku gye bayiseemu okuva nnyaabwe bwe yava mu maka ga kitaabwe weewuunya ensi:
Baagambye nti, “Olunaku lumu twagenda okuva ku ssomero nga maama tali waka. Mu kiseera ekyo twali mu P.7 ku New Kabaale e Busega. Yalinga nkola ya Nnaalongo Gorretti Kalema yatulindangako ku kkubo nga tuva ku ssomero wabula kw’olwo twatuuka we yatulindiranga nga taliiwo.
Twatuuka awaka nga tulowooza alina gye yalaze naye tugenda okulaba ng’obudde buziba ne tutandika okweraliikirira.
Taata, Ssaalongo Alex Kalema ne maama baali batutte ebbanga nga bayombagana naye kye tutaamanya nti ye maama yalina enteekateeka z’okuva mu makaage naffe atuleke emabega. Maama yatulekawo abaana bana kyokka nga ffe twali abakulu ng’asembayo tannatandika kusoma.
Twamala omwezi mulamba nga tusiiba n’okusula nga tukaaba okutuusa lwe twagenda nga tumanyiira embeera ate obuzibu nga ne taata naye awaka tetukyamulaba.
Tetumanyi oba obutakkaanya bwa bazadde baffe bano bwe bwavaako naffe okutukyawa kuba kyewuunyisa nti okuva maama lwe yagenda, tuwulira buwulizi nti yafumbirwa era n’azaalayo n’abaana abalala naye tetumanyi nnyo bimukwatako.
Ate ye taata, oluusi tumulaba lumu na lumu kuba ne bw’aba azze asula wa jjajja kuba wali kumpi naffe.
Maama bwe yali tannava waka, yafuna obutakkannya ne jjajja azaala taata era tusuubira nti wandiba nga we waava obuzibu n’anyiiga n’atambulamu.
Mu mbeera eno, tufuniddemu ebikemo bingi olw’abasajja abatukwana, nga tetulina waakweyabiza era byonna Mukama gwe twabikwasa nga bwe wabaawo ekyetaagisa gwe tusaba.
Twafuna omuzirakisa eyatusobozesa okweyongerayo okusoma okutuuka mu S4 naye okuva wano tukyalemereddwa okweyongerayo kuba fiizi tewali.
Mu kiseera kino wadde tulaba nga kizibu maama okudda mu makaage, naye tusaba omuntu yenna asobola okutuula ne kitaffe amubuuze obuzibu bw’alina naffe kuba kituluma nnyo ng’abaana okuba mu mbeera bweti so nga bazadde baffe bombi bakyali ku nsi.
Kye tusinga okusaba Mukama Katonda mu kiseera kino, kwe kulaba nga famire yaffe eddamu okukwatagana. Ekisinga okutuluma, kiri nti wadde tuli kumpi nnyo ne jjajja, tetusobola kulinnyayo kigere kuba atulaba ng’abalabe ekintu ekitali kituufu.
Okufaanagana kutuliisizza ebirungi
Bya RUTH FAITH NAKANWAGI
BAABANO abalongo abeefunira obwa sereebu olw’okufaanagana.
Abalongo Agnes Nakato ne Anitah Babirye.
Agnes Nakato ne Anitah Babirye nga bakola mu saluuni e Bweyogerere bazaalibwa Ssaalongo John Kamwoga ne Nnaalongo Federesi Kamusibuka ab’e Kyebando Kawempe. Obulamu bwabwe babunyumyako bwe bati:
Okuva lwe twazaalibwa ne mu kusoma wonna bazadde baffe baatutambulizanga wamu nga n’ebyambalo batuwa bifaananagana ng’abatatumanyi kizibu okumanya ani Agnes ani Anitah. Ne mu kibiina ekyewuunyisa twakwatanga ekifo ky’ekimu ne mu P.7 twafuna obubonero bye bimu.
Ku ssomero twayiikirizanga abaana naye ng’oli kiba kizibu okumanya ani yamuyiikiriza. Omu bwe yalwalanga nga n’omulala afuba okulwala waliwo lwe baawa Babirye ekitanda, nange ne nneefuula omulwadde naye abasawo ne bang’amba nti sirina kinnuma kwe kubeegayirira nsigale mbeere kumpi ne munnange. Awo twali mu P.6.
Bwe twamaliriza S6 kwe kutandika okukola era oluvannyuma twafuna abasajja nga bano baasalawo okugenda omulundi gumu okukyala mu bakadde baffe.
Wadde buli omu yafumbirwa ku kitundu kya njawulo twekanga tuyize enviiri kwe kutandika saluuni mu Bweyogerere. Kati tutunuulidde kwesogga nsiike ya myuziki kuba ekitone tukirina.
Ebimu ku bye tufunye mu kino
Tufunye emikwano mingi buli gye tugenda.
Tutera okufaanaganya ebirowoozo era tubigatta ne tugenda mu maaso.
Eky’okufaanagana kyatuyambako okutangira abasajja obutatukwana olw’okutya nti tuyinza okumubuzaabuza.
Ebizibu bye tusanze:
We twasomera ng’emirundi mingi omu bw’asobya ate abasomesa bakangavvulamu mulala.
Twasumbuyibwanga abasajja naddala mu biseera eby’okuvubuka nga ne bw’oba tomwagadde agamba abantu nti abalongo abo bombi bakazi bange.


text:
Empapula eziriko enyunzi ezigguka ku Lithueenia
Zino z'empapula eziriko enyunzi ezigguka ku Lithueenia:Laga (50 ezikulembera | 50 eziddako) (20 | 50 | 100 | 250 | 500).
- Rwasha (← Empapula eziriko enyunzi ezigguka ku luno)
- Bupoolo (← Empapula eziriko enyunzi ezigguka ku luno)
- Template:Bulaaya (← Empapula eziriko enyunzi ezigguka ku luno)
- Bulaaya (← Empapula eziriko enyunzi ezigguka ku luno)
- Vilnius (← Empapula eziriko enyunzi ezigguka ku luno)
- Jonava (← Empapula eziriko enyunzi ezigguka ku luno)
- Kaunas (← Empapula eziriko enyunzi ezigguka ku luno)
- Klaipėda (← Empapula eziriko enyunzi ezigguka ku luno)
- Template:LTU (← Empapula eziriko enyunzi ezigguka ku luno)


text:
1 Samwiri 1 Samuel
Chapter 5
1 Awo Ababrisuuti baali banyaze essanduuko ya Katonda, ne bagiggya e Ebenezeri ne bagitwala e Asudodi.
2 Abafirisuuti ne baddira essanduuko ya Katonda ne bagireeta mu ssabo lya Dagoni ne bagiteeka ku mabbali ga Dagoni.
3 Abasudodi bwe baagolokoka enkya mu makya, laba, Dagoni ng'agudde amaaso ge nga gali wansi mu maaso ga ssanduuko ya Mukama. Ne baddira Dagoni ne bamuzza nate mu kifo kye.
4 Awo bwe baagolokoka olw'okubiri enkya mu makya, laba, Dagoni ng'agudde amaaso ge nga gali wansi mu maaso ga ssaaduuko ya Mukama; n'omutwe gwa Dagoni n'ebibatu byombi eby'emikono gye nga bitemeddwako nga bigalamidde mu mulyango; ekiwududu kya Dagoni kye kyamusigalirawo kyokka.
5 Bakabona ba Dagoni kyebaava balema okuiinnya ku mulyango gwa Dagoni mu Asudodi na buli kati, newakubadde omuntu yenna ayingira mu nnyumba ya Dagoni.
6 Naye omukono gwa Mukama ne gubazitoowerera Abasudodi, n'abazikiriza, n'abalwaza ebizimba, Asudodi era n'ensalo zaakyo.
7 Awo Abasudodi bwe baalaba nga kyali bwe kityo, ne boogera nti Essanduuko ya Katonda wa Isiraeri teribeera naffe: kubanga omukono gwe gutuluma ne Dagoni Katonda waffe.
8 Awo ne batuma ne bakuŋŋaanya gye bali abaami bonna ab'Abafirisuuti ne boogera nti Tunaakola tutya essanduuko ya Katonda wa Isiraeri? Ne baddamu nti Essaaduuko ya Katonda wa Isiraeri etambuzibwe okutuusa e Gaasi. Ne batambuza essanduuko ya Katonda wa Isiraeri.
9 Awo olwatuuka, bwe baamala okugitambuza, omukono gwa Mukama ne gulwana n'ekibuga ne gubakeŋŋentereza nnyo nnyini: n'alwaza ab'omu kibuga, abato n'abakulu, ebizimba ne bifuutuuka ku bo.
10 Awo ne baweereza essanduuko ya Katonda okugenda e Ekuloni. Awo olwatuuka, essanduuko ya Katonda bwe yatuuka e Ekuloni, Abaekuloni ne boogerera waggulu nga boogera nti Batambuzizza essaaduuko ya Katonda wa Isiraeri ne bagituusa gye tuli, okututta n'abantu baffe.
11 Awo ne batuma ne bakuŋŋaanya abaami bonna ab'Abafirisuuti ne boogera nti Musindike essanduuko ya Katonda wa Isiraeri, eddeyo mu kifo kyayo, ereme okututta n'abantu baffe: kubanga okukeŋŋenterera okw'okufa kwabuna ekibuga kyonna; omukono gwa Katonda gwazitowa nnyo eyo.
12 N'abo abataafa ne balwala ebizimba: okukaaba kw'ekibuga ne kulinnya mu ggulu.